Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση της Ένωσης στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, όσον αφορά την έκδοση σύστασης για την εφαρμογή του σχεδίου δράσης ΕΕ-Τυνησίας στο πλαίσιο της προνομιακής εταιρικής σχέσης (2013-2017). /* JOIN/2014/036 final - 2014/0316 (NLE) */





ΑΙΤΙΟΛΟΓΙΚΗ ΕΚΘΕΣΗ Η Τυνησία και η Ευρωπαϊκή Ένωση είναι συνδεδεμένες με ευρωμεσογειακή συμφωνία σύνδεσης που ισχύει από τον Μάρτιο 1998, βάσει της οποίας τα δύο μέρη ενέκριναν, τον Μάιο 2005, σχέδιο δράσης ΕΕ-Τυνησίας στο πλαίσιο της Ευρωπαϊκής Πολιτικής Γειτονίας (ΕΠΓ) για περίοδο πέντε ετών. Σ’ αυτό το πλαίσιο, οι σχέσεις μεταξύ της ΕΕ και της Τυνησίας εξελίχθηκαν και ωρίμασαν σε σημαντικό βαθμό. Η υποβολή, τον Μάρτιο 2010, μιας πρότασης εκ μέρους της Τυνησίας όσον αφορά τη χορήγηση «προηγμένου καθεστώτος»[1], έδωσε στις εν λόγω σχέσεις νέα ώθηση και σήμανε τη σημαντική ενίσχυσή τους στους τομείς των πολιτικών σχέσεων και της ασφάλειας, της οικονομίας και του εμπορίου, καθώς και σε διάφορους τομείς και στις επαφές μεταξύ των λαών. Κατά τη λήξη, το 2010, του σημερινού σχεδίου δράσης στο πλαίσιο της ΕΠΓ, κρίθηκε σκόπιμο να γίνουν διαπραγματεύσεις και να συναφθεί νέο σχέδιο δράσης, με βάση τους στόχους και τις φιλοδοξίες του κοινού εγγράφου σχετικά με την προνομιακή εταιρική σχέση. Ωστόσο, εν αναμονή της σύναψης αυτού του νέου σχεδίου, τα δύο μέρη συμφώνησαν, τον Σεπτέμβριο του 2010, να συνεχίσουν να εφαρμόζουν το σχέδιο δράσης του 2005. Οι σχέσεις μεταξύ της ΕΕ και της Τυνησίας εντάσσονται στο πλαίσιο μιας γενικής πολιτικής κατάστασης σε πλήρη εξέλιξη στην περιοχή από τις αρχές του 2011. Η κοινή ανακοίνωση με τίτλο «Μια νέα απάντηση σε μια γειτονιά που αλλάζει»[2] παρουσίασε μια νέα προσέγγιση η οποία αποβλέπει σε υψηλότερο βαθμό διαφοροποίησης, που θα δίνει τη δυνατότητα σε κάθε εταίρο να αναπτύσσει τους δεσμούς του με την ΕΕ ανάλογα με τις φιλοδοξίες, τις ανάγκες και τις ικανότητές του, αλλά και με βάση την αρχή της αμοιβαίας λογοδοσίας και του βαθμού προσήλωσης στις παγκόσμιες αξίες των ανθρωπίνων δικαιωμάτων, της δημοκρατίας και του κράτους δικαίου, καθώς και την ικανότητα υλοποίησης των από κοινού συμφωνημένων προτεραιοτήτων. Αυτό το νέο σχέδιο δράσης καθορίζει με σαφήνεια τους στόχους προτεραιότητας των σχέσεων μεταξύ της ΕΕ και της Τυνησίας λαμβάνοντας πλήρως υπόψη την προνομιακή εταιρική σχέση και το πλήρες φάσμα των σχέσεων μεταξύ των δύο μερών. Η Ευρωπαϊκή Υπηρεσία Εξωτερικής Δράσης (ΕΥΕΔ), σε στενή συνεργασία με τις υπηρεσίες της Ευρωπαϊκής Επιτροπής και τα κράτη μέλη της ΕΕ, είχε διερευνητικές συνομιλίες με την Τυνησία που κατέληξαν σε συμφωνία σχετικά με το προσχέδιο δράσης, ιδίως τον κατάλογο των δράσεων προτεραιότητας που πρέπει να υλοποιηθούν σ’ αυτό το πλαίσιο. Κατά την τελευταία συνεδρίαση του Συμβουλίου Σύνδεσης ΕΕ-Τυνησίας, που πραγματοποιήθηκε στις 14 Απριλίου 2014, τα δύο μέρη διαπίστωσαν ότι είχαν καταλήξει σε συμφωνία. Η ολοκλήρωση των τεχνικών διαβουλεύσεων σε κάθε πλευρά κοινοποιήθηκε μέσω ανταλλαγής επιστολών. Το νέο σχέδιο δράσης ΕΕ-Τυνησίας καθορίζει ειδικά μέτρα για την τήρηση, από τα μέρη, των υποχρεώσεων που υπέχουν δυνάμει της ευρωμεσογειακής συμφωνίας. Παρέχει επίσης ένα ευρύτερο πλαίσιο για την ενίσχυση των σχέσεων μεταξύ της ΕΕ και της Τυνησίας ώστε να επιτευχθεί υψηλότερος βαθμός οικονομικής ολοκλήρωσης και να ενισχυθεί η πολιτική συνεργασία, σύμφωνα με τους γενικούς στόχους της ευρωμεσογειακής συμφωνίας. Βάσει του κανονισμού για τον Ευρωπαϊκό Μηχανισμό Γειτονίας[3], το σχέδιο δράσης συνιστά ουσιαστικό στοιχείο αναφοράς για τον καθορισμό των προτεραιοτήτων της Ένωσης στο πλαίσιο της ΕΠΓ. Η ΕΠΓ θα συνεχίσει να διαδραματίζει καταλυτικό ρόλο ως ενιαίο πλαίσιο πολιτικής, βασισμένο, μεταξύ άλλων, στην εταιρική σχέση και την κοινή ευθύνη, καθώς και στη διαφοροποίηση με βάση την απόδοση και την προσαρμοσμένη στις εκάστοτε ανάγκες βοήθεια. Η Ευρωπαϊκή Επιτροπή και η ΄Υπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Γειτονίας (εφεξής «η Ύπατη Εκπρόσωπος») επισυνάπτουν σε παράρτημα το κείμενο κοινής πρότασης απόφασης του Συμβουλίου όσον αφορά τη θέση που θα λάβει η Ευρωπαϊκή Ένωσης στο πλαίσιο του Συμβουλίου Σύνδεσης ΕΕ-Τυνησίας με στόχο την έκδοση σύστασης σχετικά με την εφαρμογή του σχεδίου δράσης. Κατά συνέπεια, η Ευρωπαϊκή Επιτροπή και η Ύπατη Εκπρόσωπος καλούν το Συμβούλιο να εγκρίνει την επισυναπτόμενη κοινή πρόταση απόφασης του Συμβουλίου. 2014/0316 (NLE) Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση της Ένωσης στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, όσον αφορά την έκδοση σύστασης για την εφαρμογή του σχεδίου δράσης ΕΕ-Τυνησίας στο πλαίσιο της προνομιακής εταιρικής σχέσης (2013-2017). ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217 , σε συνδυασμό με το άρθρο 218 παράγραφος 9, Έχοντας υπόψη την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, υπεγράφη στις 17 Ιουλίου 1995 και ετέθη σε ισχύ την 1η Μαρτίου 1998. (2) Τα μέρη έχουν την πρόθεση να εγκρίνουν το νέο σχέδιο δράσης ΕΕ-Τυνησίας στο πλαίσιο της ευρωπαϊκής πολιτικής γειτονίας (ΕΠΓ) που θέτει σε εφαρμογή την προνομιακή εταιρική σχέση (2013-2017), η οποία αντικατοπτρίζει την ειδική εταιρική σχέση μεταξύ των δύο μερών και θα συμβάλει στην εφαρμογή της ευρωμεσογειακής συμφωνίας χάρη στην εκπόνηση και την έκδοση συγκεκριμένων μέτρων για την υλοποίηση των στόχων της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση της Ένωσης στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, σε ό,τι αφορά την εφαρμογή του σχεδίου δράσης ΕΕ-Τυνησίας στο πλαίσιο της ΕΠΓ για την εφαρμογή της προνομιακής εταιρικής σχέσης (2013-2017) στηρίζεται στο σχέδιο σύστασης του Συμβουλίου Σύνδεσης που επισυνάπτεται στην παρούσα απόφαση. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, Για το Συμβούλιο Ο Πρόεδρος [1] Εκδόθηκε από το Συμβούλιο Σύνδεσης ΕΕ-Τυνησίας στις 11 Μαΐου 2010. [2] COM(2011) 303 της 25.5.2011. [3] Κανονισμός (ΕΚ) αριθ. 232/2014 της 11.3.2014. ΠΑΡΑΡΤΗΜΑΤΑ στην Κοινή πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέση της Ένωσης στο πλαίσιο του Συμβουλίου Σύνδεσης που συνεστήθη με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου, όσον αφορά την έγκριση σύστασης για την εφαρμογή του σχεδίου δράσης ΕΕ-Τυνησίας σχετικά με την υλοποίηση της προνομιακής εταιρικής σχέσης (2013-2017) ΠΑΡΑΡΤΗΜΑ 1 Σχέδιο Σύσταση σχετικά με την εφαρμογή του σχεδίου δράσης ΕΕ-Τυνησίας στο πλαίσιο της ΕΠΓ για την εφαρμογή της προνομιακής εταιρικής σχέσης (2013-2017) Το Συμβούλιο Σύνδεσης ΕΕ–Τυνησίας, Έχοντας υπόψη την ευρωμεσογειακή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου, και ιδίως το άρθρο 80, Εκτιμώντας τα ακόλουθα: (1) Το άρθρο 80 της ευρωμεσογειακής συμφωνίας εξουσιοδοτεί το Συμβούλιο Σύνδεσης να διατυπώνει τις συστάσεις που κρίνει σκόπιμες για την επίτευξη των στόχων της συμφωνίας. (2) Σύμφωνα με το άρθρο 90 της ευρωμεσογειακής συμφωνίας, τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που προβλέπονται στη συμφωνία. (3) Τα μέρη της ευρωμεσογειακής συμφωνίας έχουν εγκρίνει το κείμενο του σχεδίου δράσης ΕΕ‑Τυνησίας στο πλαίσιο της Ευρωπαϊκής Πολιτικής Γειτονίας (ΕΠΓ), το οποίο θέτει σε εφαρμογή την προνομιακή εταιρική σχέση (2013-2017). (4) Το σχέδιο δράσης ΕΕ-Τυνησίας στο πλαίσιο της ΕΠΓ θα συμβάλει στην εφαρμογή της συμφωνίας μέσω της επεξεργασίας και της θέσπισης, κατόπιν κοινής συμφωνίας μεταξύ των μερών, συγκεκριμένων μέτρων που θα παρέχουν πρακτικές οδηγίες για την εφαρμογή της. (5) Το σχέδιο δράσης έχει ως στόχο, αφενός, να παρουσιάσει συγκεκριμένα μέτρα για την εκπλήρωση, από τα μέρη, των υποχρεώσεων που υπέχουν στο πλαίσιο της ευρωμεσογειακής συμφωνίας και, αφετέρου, να εξασφαλίσει ευρύτερο πλαίσιο για την περαιτέρω ενίσχυση των σχέσεων της ΕΕ με την Τυνησία, ώστε να επιτευχθεί υψηλός βαθμός οικονομικής ολοκλήρωσης και να ενισχυθεί η πολιτική συνεργασία, σύμφωνα με τους γενικούς στόχους της ευρωμεσογειακής συμφωνίας. ΕΞΕΔΩΣΕ ΤΗΝ ΑΚΟΛΟΥΘΗ ΣΥΣΤΑΣΗ: Άρθρο μόνο Το Συμβούλιο Σύνδεσης συνιστά να εφαρμόσουν τα μέρη το σχέδιο δράσης ΕΕ‑Τυνησίας στο πλαίσιο της ΕΠΓ το οποίο θέτει σε εφαρμογή την προνομιακή εταιρική σχέση (2013-2017), που αναφέρεται στο παράρτημα, εφόσον η εφαρμογή του αποσκοπεί στην επίτευξη των στόχων της ευρωμεσογειακής συμφωνίας η οποία θεσπίζει σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου. [...] (τόπος), (ημερομηνία) Για το Συμβούλιο Σύνδεσης Ο Πρόεδρος ΠΑΡΑΡΤΗΜΑ 2 Σχέσεις Τυνησίας - Ευρωπαϊκής Ένωσης: μια προνομιακή εταιρική σχέση Σχέδιο δράσης για την περίοδο 2013-2017 Σύνοψη I. ΕΙΣΑΓΩΓΗ Στις 14 Ιανουαρίου 2011, η Τυνησία άνοιξε μια νέα σελίδα στην ιστορία της, η οποία σφραγίστηκε από μια ειρηνική επανάσταση για την αξιοπρέπεια και την ελευθερία, με μοναδικό πρωταγωνιστή τον λαό της Τυνησίας. Αυτή η επανάσταση έθεσε τα θεμέλια για την ανάπτυξη μιας πραγματικής δημοκρατίας, με βάση το κράτος δικαίου και τον σεβασμό των δικαιωμάτων του ανθρώπου και των θεμελιωδών ελευθεριών. Αυτές οι αξίες, που είναι πλέον κοινές με αυτές της Ευρωπαϊκής Ένωσης, ωθούν τα δύο μέρη να αναβαθμίσουν τις σχέσεις τους και να τις αναγάγουν σε ένα υψηλότερο και πιο στρατηγικό επίπεδο, ήτοι την προνομιακή εταιρική σχέση. Χάρη στην επανάσταση, ανοίγονται σήμερα ριζικά διαφορετικές προοπτικές στις σχέσεις μεταξύ της Τυνησίας και της Ευρωπαϊκής Ένωσης. Η ΕΕ είναι αποφασισμένη να συνοδέψει μακροπρόθεσμα την Τυνησία στη δημοκρατική της μετάβαση, έχοντας επίγνωση ότι η επιτυχία της θα αποφέρει οφέλη τόσο για την ευημερία της Τυνησίας όσο και για το σύνολο της περιοχής. Η στήριξη της μεταβατικής περιόδου στην Τυνησία αποτελεί, πράγματι, μια ιστορική ευκαιρία για την ΕΕ που θα της επιτρέψει να απαντήσει με ουσιαστικό, καίριο και θετικό τρόπο στις προκλήσεις τόσο στην Τυνησία όσο και σε αυτές που θέτει η «αραβική άνοιξη», σύμφωνα με τον αναπροσανατολισμό της πολιτικής γειτονίας που αποφασίστηκε το 2011. Νέα πολιτική γειτονίας Απέναντι στις ιστορικές προκλήσεις που αντιμετωπίζουν οι χώρες της γειτονίας, η Ευρωπαϊκή Ένωση θέσπισε μια νέα προσέγγιση για να δώσει απαντήσεις καλύτερα προσαρμοσμένες στην ταχεία εξέλιξη των χωρών εταίρων και στις ανάγκες τους για μεταρρυθμίσεις για την ίδρυση και εδραίωση υγιών δημοκρατιών, την υποστήριξη της βιώσιμης και χωρίς αποκλεισμούς οικονομικής μεγέθυνσης και τη διαχείριση των διασυνδέσεων και των διασυνοριακών ροών. Η νέα αυτή προσέγγιση[1] βασίζεται στην αμοιβαία υπευθυνότητα και την κοινή προσήλωση στις καθολικές αξίες των δικαιωμάτων του ανθρώπου, της δημοκρατίας και του κράτους δικαίου. Θέτει σε εφαρμογή υψηλότερο επίπεδο διαφοροποίησης, για να καθορίσει τη στήριξη ανάλογα με τις φιλοδοξίες της χώρας εταίρου όσον αφορά την προσέγγιση με την ΕΕ, τις ειδικές ανάγκες και τις ικανότητές της, την πρόοδο στην εφαρμογή των μεταρρυθμίσεων, στην εδραίωση της δημοκρατίας και του κράτους δικαίου καθώς και στον τομέα του σεβασμού των δικαιωμάτων του ανθρώπου και των θεμελιωδών ελευθεριών. Θα παράσχει επίσης τη δυνατότητα να οδηγήσει η ενίσχυση των σχέσεων σε μεγαλύτερη οικονομική ολοκλήρωση, καθώς και στενότερη πολιτική συνεργασία στους τομείς της διακυβέρνησης, της ασφάλειας, της επίλυσης των διαφορών, καθώς και στην ανάληψη κοινών πρωτοβουλιών σε διεθνή φόρουμ για θέματα κοινού ενδιαφέροντος. Η νέα προσέγγιση της πολιτικής γειτονίας έχει κυρίως ως στόχο: α) να παράσχει μεγαλύτερη υποστήριξη στους εταίρους που έχουν δεσμευτεί στην εμβάθυνση της δημοκρατίας και τον σεβασμό του κράτους δικαίου, των δικαιωμάτων του ανθρώπου, των θεμελιωδών ελευθεριών και της ισότητας των φύλων· β) να στηρίξει την ανάπτυξη βιώσιμης και χωρίς αποκλεισμούς οικονομίας που θα μειώσει τις κοινωνικές και τις περιφερειακές ανισότητες, θα δημιουργήσει θέσεις εργασίας και θα βελτιώσει τα πρότυπα διαβίωσης του πληθυσμού· γ) να καθιερώσει στενότερη σχέση με τους λαούς και την κοινωνία των πολιτών στις χώρες εταίρους. Νέες προτεραιότητες για την Τυνησία Η επανάσταση της Τυνησίας εμπεριέχει την ελπίδα για μια καλύτερη ζωή για τους πολίτες της χώρας, σηματοδοτώντας τη ρήξη με το προηγούμενο σύστημα ανάπτυξης, το οποίο επί μεγάλο διάστημα επηρεαζόταν από οικονομικές και κοινωνικές διαρθρωτικές ρωγμές. Η νέα προσέγγιση βασίζεται στην οικοδόμηση ενός νέου σχεδίου για την κοινωνία, χωρίς αποκλεισμούς, ισόρροπου και με βάση την ορθή διακυβέρνηση και τη διαφάνεια, καθώς και την ισότιμη κατανομή του πλούτου. Δίδεται προτεραιότητα στην απασχόληση και την κοινωνική συνοχή, την περιφερειακή ανάπτυξη, την ασφάλεια και τη σταθερότητα, καθώς και στη μεταβατική δικαιοσύνη προκειμένου να διασφαλιστεί μακροπρόθεσμα η διαδικασία δημοκρατικής μετάβασης. Οι προτεραιότητες αυτές υπογραμμίζουν επίσης τη δέσμευση να επιταχυνθούν οι μεταρρυθμίσεις που απαιτούνται για τη δημιουργία δημοκρατικών θεσμών, τον σεβασμό των δικαιωμάτων του ανθρώπου και των θεμελιωδών δικαιωμάτων και επιβεβαιώνουν τη δέσμευση της Τυνησίας να οικοδομήσει μια κοινωνία ανοιχτή και σύγχρονη, ένα πολύπλευρο πολιτιστικό χώρο και ένα ενεργό κοινωνικό ιστό. Το μεταρρυθμιστικό έργο θα ενισχυθεί επίσης στον οικονομικό και κοινωνικό τομέα για την τόνωση της οικονομίας και την επίτευξη βιώσιμης ανάπτυξης με υψηλού επιπέδου απασχόληση, με βάση τη γνώση και την καινοτομία. Η προσπάθεια αποσκοπεί ειδικότερα στην ανάπτυξη δίκαιης κοινωνικής πολιτικής, αλληλέγγυας και προς όφελος όλων των κατηγοριών και των περιφερειών και στον εκσυγχρονισμό της δομής της οικονομίας με εστίαση σε καινοτόμους δραστηριότητες, υψηλής τεχνολογίας, φιλικές προς το περιβάλλον, καθώς και στη βελτίωση της ανταγωνιστικότητας και του επιχειρηματικού κλίματος ώστε να ευνοηθεί η ιδιωτική πρωτοβουλία και οι συμπράξεις δημόσιου-ιδιωτικού τομέα. Μια προνομιακή εταιρική σχέση Εν προκειμένω, πληρούνται οι προϋποθέσεις ώστε η Τυνησία και η Ευρωπαϊκή Ένωση να αναγάγουν τις σχέσεις τους σε υψηλότερο, πιο στρατηγικού χαρακτήρα επίπεδο και να εμβαθύνουν την ολοκλήρωση, λαμβάνοντας υπόψη υψηλότερες κοινές φιλοδοξίες. Η προσέγγιση με την Ευρωπαϊκή Ένωση αποτελεί μόνιμη και θεμελιώδη επιλογή της εξωτερικής πολιτικής της Τυνησίας[2], παράλληλα με την προώθηση της ολοκλήρωσης του Μαγκρέμπ και την εδραίωση των σχέσεων με τις αραβικές χώρες, καθώς και τις χώρες της Μεσογείου και της Αφρικής. Η Τυνησία και η Ευρωπαϊκή Ένωση συμμερίζονται επίσης την άποψη ότι η ενίσχυση της ελευθέρωσης της οικονομίας και της κοινωνικής και οικονομικής ολοκλήρωσης αποτελούν πηγή ανάπτυξης και απασχόλησης με στόχο την προώθηση της χωρίς αποκλεισμούς ανάπτυξης και της κοινής ευημερίας. Στο πλαίσιο της προνομιακής εταιρικής σχέσης, η Τυνησία επιθυμεί να εισέλθει σε ένα νέο στάδιο ολοκλήρωσης με την ΕΕ που να είναι το υψηλότερο δυνατό. Αυτό το νέο καθεστώς αποτυπώνει τη βούληση των δύο μερών να ενταχθούν σε μια δυναμική προσέγγισης που υπερβαίνει τα όρια του ελεύθερου εμπορίου και περιλαμβάνει την αμοιβαία επωφελή αποτελεσματική κινητικότητα των προσώπων και τη βελτίωση της ανταλλαγής των γνώσεων. Η συνεκτίμηση της ανθρώπινης και επιστημονικής διάστασης σε αυτή την εταιρική σχέση είναι ουσιώδης για τη διευκόλυνση της προσέγγισης μεταξύ των φορέων της κοινωνίας των πολιτών, των φορέων του ιδιωτικού τομέα, των ερευνητών και των φοιτητών, καθώς και των τοπικών και περιφερειακών αρχών και θα εκπέμψει ένα ισχυρό πολιτικό μήνυμα στους πολίτες και στην επιχειρηματική κοινότητα και των δύο μερών. Αυτό το κυλιόμενο σχέδιο δράσης, που συντάχθηκε από κοινού για την περίοδο 2013-2017, αποτελεί το πλαίσιο αναφοράς για τον καθορισμό των προτεραιοτήτων που θα επιτρέψουν την ενίσχυση των σχέσεων μεταξύ των δύο μερών σε όλα τα επίπεδα (πολιτικό, οικονομικό, επιστημονικό, κοινωνικό, πολιτιστικό και ανθρώπινο). Στο κυλιόμενο αυτό πλαίσιο και με βάση την εφαρμογή της προνομιακής εταιρικής σχέσης, σύμφωνα με το άρθρο 8 της Συνθήκης για την Ευρωπαϊκή Ένωση και τις φιλοδοξίες της ΕΕ και της Τυνησίας να εμβαθύνουν τις σχέσεις τους, τα μέρη συμφωνούν να αρχίσουν τον προβληματισμό για τη δυνατότητα να επιτευχθεί μια νέα συμφωνία που θα διέπει τις σχέσεις τους. Βασικά στοιχεία της προνομιακής εταιρικής σχέσης μεταξύ της Ευρωπαϊκής Ένωσης και της Τυνησίας Η ενίσχυση των σχέσεων μεταξύ της Ευρωπαϊκής Ένωσης και της Τυνησίας για μια προνομιακή εταιρική σχέση θα ακολουθήσει τις παρακάτω κατευθυντήριες γραμμές: α) Εμβάθυνση της πολιτικής συνεργασίας. Τα μέρη επιθυμούν να δώσουν νέα ώθηση στον πολιτικό διάλογο και συνεργασία. Ειδικότερα, προβλέπονται η ενίσχυση του πολιτικού διαλόγου υψηλού επιπέδου, η κοινοβουλευτική συνεργασία, η συνεργασία σε θέματα ασφάλειας, η συνεργασία στον τομέα της δημοκρατίας και του κράτους δικαίου, καθώς και στον τομέα της ισότητας των φύλων, των δικαιωμάτων του ανθρώπου και των θεμελιωδών ελευθεριών, η ενίσχυση της συνεργασίας με το Συμβούλιο της Ευρώπης και άλλους διεθνείς οργανισμούς. Η διάσταση αυτή περιλαμβάνει επίσης εντατικότερη συνεργασία όσον αφορά την ασφάλεια, τη δικαιοσύνη, τη διαχείριση των συνόρων και την καταπολέμηση του οργανωμένου εγκλήματος. β) Διευρυμένη οικονομική και κοινωνική ολοκλήρωση με την Ευρωπαϊκή Ένωση για την οικοδόμηση ενός κοινού οικονομικού χώρου. Η προνομιακή εταιρική σχέση αποσκοπεί επίσης σε βαθύτερη οικονομική, κοινωνική και ανθρώπινη ολοκλήρωση των εταίρων. Λαμβάνει υπόψη τις προκλήσεις που αντιμετωπίζει η Τυνησία στη μετάβασή της στη δημοκρατία, συμπεριλαμβανομένων της ανάκαμψης της οικονομίας και των απαιτήσεων για βιώσιμη και χωρίς αποκλεισμούς ανάπτυξη. Στο πλαίσιο του στόχου της ανάπτυξης των εμπορικών και οικονομικών δεσμών, προβλέπεται η σύναψη σφαιρικής και σε βάθος συμφωνίας ελεύθερων συναλλαγών μεταξύ της Τυνησίας και της Ευρωπαϊκής Ένωσης που θα συμβάλει στη σταδιακή ένταξη της Τυνησίας στην εσωτερική αγορά της Ευρωπαϊκής Ένωσης με στόχο τη δημιουργία κοινού οικονομικού χώρου. Η Τυνησία επιθυμεί να εργαστεί προς την κανονιστική εναρμόνιση με τη σταδιακή προσέγγιση των νομοθεσιών. Για τον σκοπό αυτό, σύμφωνα με το σχέδιο δράσης, η Τυνησία και η ΕΕ θα καθορίσουν από κοινού τους τομείς στους οποίους η επιδίωξη προσέγγισης θα εστιαστεί κατά προτεραιότητα. Στη συνέχεια, αφού διαπιστωθούν οι διαφορές μεταξύ της νομοθεσίας της Τυνησίας και του κοινοτικού κεκτημένου, οι στόχοι σύγκλισης με το κοινοτικό κεκτημένο θα καθοριστούν από την Τυνησία σε ένα εθνικό πρόγραμμα εναρμόνισης και η ΕΕ θα λάβει συνοδευτικά μέτρα για να στηρίξει την επίτευξη αυτών των στόχων. Η ολοκλήρωση θα επωφεληθεί από τον ενισχυμένο διάλογο σχετικά με τις κοινωνικοοικονομικές μεταρρυθμίσεις, τις οικονομικές επιδόσεις, την προώθηση των μικρών και μεσαίων επιχειρήσεων (ΜΜΕ), την ανάπτυξη μιας ολοκληρωμένης στρατηγικής για την απασχόληση και την κοινωνική ένταξη, καθώς και την εκτεταμένη τομεακή συνεργασία που θα καλύπτει βασικούς τομείς όπως η ενέργεια, οι μεταφορές, η βιομηχανία, η γεωργία, το περιβάλλον και η κλιματική αλλαγή (βλ. παράρτημα 2). γ) Στενότερη εταιρική σχέση μεταξύ των λαών. Μια προνομιακή εταιρική σχέση δεν μπορεί να πραγματοποιηθεί χωρίς την ενίσχυση των δεσμών μεταξύ των λαών μέσω της προσέγγισης και της συνεργασίας μεταξύ ατόμων και οργανώσεων. Σε αυτό το πλαίσιο, η συνεργασία και οι ανταλλαγές στους τομείς της εκπαίδευσης, της επαγγελματικής κατάρτισης, της απασχόλησης, της έρευνας-καινοτομίας, της υγείας, του πολιτισμού και της νεολαίας θα διαδραματίσουν καθοριστικό ρόλο. Θα αναπτυχτεί επίσης ο διάλογος για τη μετανάστευση, την κινητικότητα και την ασφάλεια με σκοπό τη σύναψη εταιρικής σχέσης για την κινητικότητα για ένα ισορροπημένο και υπεύθυνο πλαίσιο συνεργασίας στον τομέα της κυκλοφορίας των προσώπων, της διαχείρισης της νόμιμης μετανάστευσης, των δεσμών μεταξύ μετανάστευσης και ανάπτυξης, της προστασίας των δικαιωμάτων των μεταναστών και της καταπολέμησης της παράνομης μετανάστευσης, του οργανωμένου εγκλήματος που σχετίζεται με τη μετανάστευση, καθώς και της επανεισδοχής. Ομοίως, η ενίσχυση των σχέσεων μεταξύ της Ευρωπαϊκής Ένωσης και της Τυνησίας συνεπάγεται ευρεία κινητοποίηση του συνόλου των μη κρατικών φορέων και της κοινωνίας των πολιτών, που μπορούν να συμβάλουν σημαντικά στην επιτυχία του εκδημοκρατισμού. Θα εφαρμοστούν μηχανισμοί διαβούλευσης για να εξασφαλιστεί ότι η κοινωνία των πολιτών διαδραματίζει πλήρως τον ρόλο της ως υπεύθυνη για τον διάλογο με τις αρχές και τα όργανα της ΕΕ, ιδίως στο πλαίσιο της ολοκλήρωσης και της υλοποίησης του σχεδίου δράσης. Νέα μέθοδος Το ποιοτικό άλμα που προβλέπεται από την Ευρωπαϊκή Ένωση και την Τυνησία στις σχέσεις τους θα βασίζεται σε ορισμένες αρχές και μέσα για να εξασφαλιστεί η επίτευξη των σχετικών στόχων. Στοχευμένες, σαφείς και συγκεκριμένες δεσμεύσεις για περίοδο 5 ετών. Εις βάθος σχέσεις προϋποθέτουν ότι οι εταίροι αναλαμβάνουν σημαντικές δεσμεύσεις σε ορισμένους τομείς προτεραιότητας για την αντιμετώπιση των προκλήσεων της δημοκρατικής μετάβασης: ανάκαμψη της οικονομίας, προώθηση των ΜΜΕ και της βιώσιμης και χωρίς αποκλεισμούς ανάπτυξης, απασχόληση, βελτίωση των συνθηκών διαβίωσης και καταπολέμηση των ανισοτήτων· εδραίωση του κράτους δικαίου, της χρηστής διακυβέρνησης και της δημοκρατικής πολυφωνίας, ανεξαρτησία της δικαιοσύνης, σεβασμός των δικαιωμάτων του ανθρώπου και των θεμελιωδών ελευθεριών, ισότητα των φύλων, μεταρρύθμιση του τομέα της ασφάλειας, ανεξαρτησία των μέσων μαζικής ενημέρωσης και στήριξη της κοινωνίας των πολιτών. Η προνομιακή εταιρική σχέση θα πρέπει επίσης να συμβάλει στην προσέγγιση των κοινωνιών μας με την ευρύτερη έννοια, μέσω ενός ευρύτερου διαπολιτισμικού διαλόγου. Η συμμετοχή σε οργανισμούς και προγράμματα της ΕΕ. Ένα άλλο εργαλείο που συμβάλλει στην επιδιωκόμενη ολοκλήρωση μεταξύ της Τυνησίας και της Ευρωπαϊκής Ένωσης είναι η συμμετοχή της Τυνησίας σε ορισμένους οργανισμούς και προγράμματα της Ένωσης, η νομική βάση των οποίων προβλέπει τη συμμετοχή τρίτων χωρών. Σχετικά με το θέμα αυτό, το σχέδιο δράσης προσδιορίζει τα βήματα που πρέπει να γίνουν από πρακτική άποψη. Τεχνική και χρηματοδοτική στήριξη, προσαρμοσμένη στις προτεραιότητες της Τυνησίας και σύμφωνα με τις νέες κατευθυντήριες γραμμές της πολιτικής γειτονίας, με σκοπό τη στήριξη της υλοποίησης των στόχων της συμφωνίας σύνδεσης και στο πλαίσιο των δημοσιονομικών προοπτικών της Ευρωπαϊκής Ένωσης από το 2014 και μετά. Η προνομιακή εταιρική σχέση συνεπάγεται την ελπίδα ότι θα δοθεί κατάλληλη χρηματοδοτική συνδρομή από την Ευρωπαϊκή Ένωση στην Τυνησία, η οποία θα ανταποκρίνεται στο ύψος των φιλοδοξιών των μεταρρυθμίσεων, των ειδικών αναγκών της, των ικανοτήτων της, καθώς και της προόδου στην υλοποίηση των μεταρρυθμίσεων. Η ΕΕ επιβεβαίωσε ήδη την απόφασή της να αυξήσει σημαντικά την υποστήριξή της στην Τυνησία, με δέσμευση για τουλάχιστον 400 εκατ. ευρώ με τη μορφή επιχορηγήσεων για την περίοδο 2011-2013 (σε σύγκριση με τα 240 εκατ. ευρώ που προβλέπονταν πριν από την επανάσταση). Τα κεφάλαια που θα διατεθούν θα αφιερωθούν κατά προτεραιότητα σε συνοδευτικά μέτρα για τις μεταρρυθμίσεις που απαιτούνται για την εγκαθίδρυση ενός δημοκρατικού κράτους (στήριξη για τη διοργάνωση εκλογών, τη μεταρρύθμιση του τομέα της ασφάλειας, της δικαιοσύνης, των μέσων ενημέρωσης, υποστήριξη της μεταβατικής δικαστικής διαδικασίας και του σεβασμού των δικαιωμάτων του ανθρώπου και των θεμελιωδών ελευθεριών) για την επιδίωξη της οικονομικής ανάκαμψης και την ενίσχυση της κοινωνικής συνοχής (οικονομικές μεταρρυθμίσεις, προώθηση της απασχόλησης και της περιφερειακής ανάπτυξης και καταπολέμηση του κοινωνικού αποκλεισμού, της ανισότητας και της φτώχειας, ενίσχυση των θεσμών κ.λπ.). Εξάλλου, ορισμένα κράτη μέλη, η Ευρωπαϊκή Τράπεζα Επενδύσεων (ΕΤΕπ) και η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) θα παράσχουν σημαντική υποστήριξη, ιδίως σε θέματα επενδύσεων, υποδομών, στήριξης του ιδιωτικού τομέα και της απασχόλησης, μεταξύ άλλων μέσω των δεσμεύσεων της G8 (εταιρική σχέση της Deauville). Κατά τον προγραμματισμό αυτής της στήριξης σύμφωνα με τις κατάλληλες διαδικασίες, θα ληφθούν υπόψη οι δεσμεύσεις που ανελήφθησαν σε αυτό το σχέδιο δράσης, καθώς και σε κάθε κατάλληλο μέσο, συμπεριλαμβανομένων των συμπερασμάτων της ειδικής ομάδας Τυνησίας-ΕΕ της 28ης και 29ης Σεπτεμβρίου 2011. Ευελιξία και ενδιάμεση αξιολόγηση. Το σχέδιο δράσης, που εγκρίθηκε για περίοδο πέντε ετών, μπορεί να επανεξεταστεί από το Συμβούλιο Σύνδεσης σε συνάρτηση με την πρόοδο της εφαρμογής ή τυχόν νέων αναγκών που θα προκύψουν από τη συγκυριακή κατάσταση στην Τυνησία ή στην Ευρωπαϊκή Ένωση. Τα όργανα που συγκροτούνται βάσει της συμφωνίας σύνδεσης θα αναλάβουν να υποβάλουν περαιτέρω προτάσεις. Παρακολούθηση της εφαρμογής του σχεδίου δράσης. Η υλοποίηση των μεταρρυθμίσεων σε πολλούς βασικούς τομείς απαιτεί τον καθορισμό συγκεκριμένων στόχων και τη διάθεση επαρκών πόρων. Προκειμένου να διασφαλιστεί η βέλτιστη δυνατή εκτέλεση και να γίνει η διασύνδεση μεταξύ, αφενός, των στόχων και της προόδου που σημειώνεται κατά την επιδίωξη των στόχων αυτών και, αφετέρου, της παροχής στήριξης, εξασφαλίζεται συστηματική παρακολούθηση από την Επιτροπή Σύνδεσης και τις υποεπιτροπές που έχουν συσταθεί στο πλαίσιο της συμφωνίας σύνδεσης καθώς και μέσω των εκθέσεων προόδου κάθε μέρους. Τα δύο μέρη θα προβούν σε ανασκόπηση των υποεπιτροπών για να προσαρμόσουν τη σύνθεσή τους και τις εξουσίες τους στις νέες φιλοδοξίες του προνομιακού καθεστώτος. II. ΣΧΕΔΙΟ ΔΡΑΣΗΣ Επιθυμώντας να προσδώσουν στο εν λόγω σχέδιο δράσης στρατηγικό και λειτουργικό χαρακτήρα, τα μέρη συμφωνούν να επικεντρώσουν τη συνεργασία τους σε περιορισμένο αριθμό τομέων και προς επίτευξη στόχων όπως συνοψίζονται στον πίνακα του παραρτήματος 1. Επιπλέον, η επίτευξη των στόχων του σχεδίου δράσης απαιτεί την ενίσχυση του διαλόγου για τις κοινωνικοοικονομικές μεταρρυθμίσεις, ιδίως την πολιτική για την απασχόληση και την κοινωνική ένταξη και τις στρατηγικές ανάκαμψης για την οικοδόμηση μιας βιώσιμης ανάπτυξης που βασίζεται στη γνώση, καθώς και την εκτεταμένη τομεακή συνεργασία που καλύπτει βασικούς τομείς όπως η ενέργεια, οι μεταφορές, η βιομηχανία, η γεωργία, ο τουρισμός, η ανάπτυξη δεξιοτήτων, το περιβάλλον και η αλλαγή του κλίματος. Πρόκειται για το βασικό έγγραφο αναφοράς για την εφαρμογή της συμφωνίας σύνδεσης (ΣΣ). Καλύπτει όλους τους τομείς που αποτελούν μέρος της ΣΣ και ρυθμίζει το σύνολο της συνεργασίας μεταξύ της Τυνησίας και της Ευρωπαϊκής Ένωσης συμπεριλαμβανομένων των εργασιών της επιτροπής σύνδεσης και των υποεπιτροπών. Οι υποεπιτροπές θα έχουν ως καθήκον να καθορίσουν, βάσει των προτεραιοτήτων που αναφέρονται στο σχέδιο δράσης, τις συγκεκριμένες δράσεις που απαιτούνται για την επίτευξη των στόχων αυτών. Για τα επόμενα έτη, τα μέρη θα επικεντρώσουν τις προτεραιότητές τους στους ακόλουθους τομείς: Κράτος δικαίου και δημοκρατία 1) Εγκαθίδρυση ενός δημοκρατικού εκλογικού συστήματος, ιδίως με την εδραίωση της ανεξαρτησίας και της λειτουργίας της «ανεξάρτητης δημόσιας αρχής» αρμόδιας για τη διαχείριση και την οργάνωση των εκλογών. 2) Διασφάλιση της ανεξαρτησίας της δικαιοσύνης, αύξηση του επαγγελματισμού και της αποτελεσματικότητάς της (πρόσβαση στη δικαιοσύνη, διάρκεια των δικαστικών διαδικασιών), διασφάλιση του σεβασμού των δικαιωμάτων του ανθρώπου, του τεκμηρίου αθωότητας και του δικαιώματος σε δίκαιη δίκη. 3) Υλοποίηση της μεταρρύθμισης του τομέα της ασφάλειας, στο πλαίσιο μιας συνολικής και ριζικής μεταρρύθμισης, προκειμένου να εξασφαλιστεί η τήρηση των διεθνών προτύπων στους τομείς του κράτους δικαίου, των δικαιωμάτων του ανθρώπου και του διεθνούς δικαίου. 4) Ενίσχυση της προστασίας των δικαιωμάτων του ανθρώπου, συμπεριλαμβανομένων των δικαιωμάτων των γυναικών και των παιδιών. 5) Μεταρρύθμιση των μέσων μαζικής ενημέρωσης και του επαγγελματισμού του τομέα. 6) Ενίσχυση του ρόλου και των ικανοτήτων της κοινωνίας των πολιτών. Συνεργασία στον τομέα της μετανάστευσης, της κινητικότητας και της ασφάλειας 7) Διάλογος για τη μετανάστευση, την κινητικότητα και την ασφάλεια και σύναψη εταιρικής σχέσης κινητικότητας. Διευρυμένη οικονομική και κοινωνική ολοκλήρωση 8) Οικονομική μεταρρύθμιση για την ανάπτυξη, την ανταγωνιστικότητα και τη βελτίωση του επιχειρηματικού πλαισίου και των επενδύσεων. 9) Εμβάθυνση της οικονομικής ολοκλήρωσης και σύναψη μιας σφαιρικής και σε βάθος συμφωνίας ελεύθερων συναλλαγών και εναρμόνιση με το κεκτημένο της ΕΕ. 10) Ανάπτυξη των δεξιοτήτων και της πρόσβασης στη γνώση και την καινοτομία. 11) Απασχόληση, κοινωνική συνοχή και ένταξη και περιφερειακή και τοπική ανάπτυξη. 12) Γεωργική και αγροτική ανάπτυξη. Βιώσιμη ανάπτυξη 13) Ανάπτυξη και εφαρμογή στρατηγικών και προγραμμάτων που αποσκοπούν στην επίτευξη βιώσιμης ανάπτυξης, συμπεριλαμβανομένης της βελτίωσης της προστασίας του περιβάλλοντος, σύμφωνα με την πρόθεση που διατυπώνεται στην ανακοίνωση της Επιτροπής για το πολυετές δημοσιονομικό πλαίσιο του Ιουνίου 2011[3], για την αύξηση του ποσοστού του προϋπολογισμού της Ένωσης που διατίθεται για την κλιματική αλλαγή τουλάχιστον στο 20 %. Ο πίνακας στο παράρτημα 1 παρέχει ένα πλαίσιο αναφοράς για τη αναθεώρηση αυτών των προτεραιοτήτων, χρονοδιάγραμμα υλοποίησης καθώς και τους πόρους που κινητοποιούνται. Α. Πολιτική συνεργασία I. I. Στρατηγικός και πολιτικός διάλογος και συνεργασία 1. Ενίσχυση του πολιτικού και στρατηγικού διαλόγου Ειδικές δραστηριότητες/στόχοι · Ενίσχυση του πολιτικού διαλόγου, μεταξύ άλλων, με την διοργάνωση συνόδων κορυφής ΕΕ/Τυνησίας σε βάση ad hoc και τακτικών συνεδριάσεων τόσο σε υπουργικό επίπεδο όσο και σε επίπεδο ανώτερων υπαλλήλων · Προώθηση της συμμετοχής των εκπροσώπων της Τυνησίας σε ανεπίσημες συνεδριάσεις επιτροπών και ομάδων του Συμβουλίου, αρμόδιων για την κοινή εξωτερική πολιτική και πολιτική ασφαλείας της Ευρωπαϊκής Ένωσης, σε βάση ad hoc. · Αυξημένη συνεργασία στα πολυμερή φόρουμ (ΟΗΕ, κ.λπ.) για την εναρμόνιση και τον συντονισμό των πολιτικών θέσεων σε θέματα κοινού ενδιαφέροντος. · Συνεργασία στον διπλωματικό τομέα, μεταξύ άλλων με τη δημιουργία σχέσεων συνεργασίας και ανταλλαγής εμπειριών μεταξύ του Διπλωματικού Ιδρύματος κατάρτισης και μελετών της Τυνησίας και των πανεπιστημιακών ιδρυμάτων καθώς και ακαδημιών διπλωματών των κρατών μελών. 2. Κοινοβουλευτική συνεργασία Ειδικές δραστηριότητες/στόχοι · Ανάπτυξη της κοινοβουλευτικής συνεργασίας, ιδίως μέσω της στήριξης στην κοινοβουλευτική συνέλευση, της δημιουργίας μιας μικτής κοινοβουλευτικής επιτροπής μεταξύ του Ευρωπαϊκού Κοινοβουλίου και του Κοινοβουλίου της Τυνησίας, της ενίσχυσης της συνεργασίας και της εταιρικής σχέσης μεταξύ του Κοινοβουλίου της Τυνησίας και της Κοινοβουλευτικής Συνέλευσης της Ένωσης για τη Μεσόγειο και της ενίσχυσης των ανταλλαγών μεταξύ των πολιτικών κομμάτων και κοινοβουλευτικών ομάδων της Τυνησίας και της ΕΕ. 3. Ενίσχυση του διαλόγου και της συνεργασίας για την πρόληψη των συρράξεων και τη διαχείριση κρίσεων Ειδικές δραστηριότητες/στόχοι · Ενίσχυση της συνεργασίας και του διαλόγου Τυνησίας-ΕΕ στο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ) και της κοινής πολιτικής ασφάλειας και άμυνας (ΚΠΑΑ). · Συμβολή στην ανάπτυξη της εταιρικής σχέσης για την ειρήνη και την ασφάλεια στην Αφρική, λαμβανομένων υπόψη των συμφερόντων και των δύο πλευρών. · Εμβάθυνση της συμμετοχής της Τυνησίας στην εταιρική σχέση της Μεσογείου του Οργανισμού για την ασφάλεια και τη Συνεργασία στην Ευρώπη (ΟΑΣΕ), μέσω της ομάδας επαφής και διμερών συνεισφορών σε εθελοντική βάση. 4. Ενίσχυση της συνεργασίας για τη μη διάδοση των όπλων μαζικής καταστροφής (ΟΜΚ) και των φορέων τους, τον έλεγχο των συμβατικών όπλων και την καταπολέμηση της διάδοσης φορητών όπλων και ελαφρού οπλισμού. Ειδικές δραστηριότητες/στόχοι Όπλα μαζικής καταστροφής και είδη διπλής χρήσης: · Συνεργασία και συμβολή στην πλήρη τήρηση των υφιστάμενων διεθνών υποχρεώσεων στον τομέα της καταπολέμησης της διάδοσης των ΟΜΚ και των φορέων τους και στήριξη του ρόλου του Διεθνούς Οργανισμού Ατομικής Ενέργειας (ΔΟΑΕ). · Σύμφωνα με τις διεθνείς υποχρεώσεις των μερών, ιδίως των σχετικών διεθνών αποφάσεων, συμπεριλαμβανομένου της απόφασης 1540/2004 του Συμβουλίου Ασφαλείας των Ηνωμένων Εθνών, επιδίωξη της εφαρμογής ενός συστήματος για τον αποτελεσματικό έλεγχο σε εθνικό επίπεδο ειδών διπλής χρήσης και της ποινικοποίησης της διάδοσης των ΟΜΚ και των φορέων τους. · Λήψη των απαραίτητων μέτρων για την υπογραφή, την επικύρωση ή την προσχώρηση σε άλλες διεθνείς συνθήκες και πράξεις για την καταπολέμηση της διάδοσης των ΟΜΚ και των φορέων τους. · Θέσπιση εθνικής νομοθεσίας για την ποινικοποίηση της διάδοσης των ΟΜΚ και των φορέων τους. · Δημιουργία, με την υποστήριξη της ΕΕ, ενός αποτελεσματικού εθνικού συστήματος ελέγχου των εξαγωγών και της διαμετακόμισης προϊόντων που συνδέονται με τα όπλα μαζικής καταστροφής, συμπεριλαμβανομένου του ελέγχου της τελικής χρησιμοποίησης των τεχνολογιών διπλής χρήσης. Συμβατικά όπλα: · Ανάπτυξη του τακτικού πολιτικού διαλόγου για τα συμβατικά όπλα και την ενίσχυση της συνεργασίας στον τομέα της πρόληψης της παράνομης διακίνησης. · Ενίσχυση των διαβουλεύσεων για τη σύναψη μιας συνθήκης των Ηνωμένων Εθνών σχετικά με τη θέσπιση κοινών προτύπων για το παγκόσμιο εμπόριο συμβατικών όπλων. · Δημιουργία, με την υλικοτεχνική στήριξη της ΕΕ, αποτελεσματικού συστήματος εθνικών ελέγχων των εξαγωγών συμβατικών όπλων και των πυρομαχικών τους, συμπεριλαμβανομένων ελέγχων για τον τελικό χρήστη. 5. Συνεργασία στον τομέα της πολιτικής προστασίας Ειδικές δραστηριότητες/στόχοι · Να συνεχιστεί η περιφερειακή συνεργασία για την πρόληψη, την ετοιμότητα, την κατάρτιση, την ανίχνευση, την έγκαιρη προειδοποίηση και αντίδραση σε φυσικές καταστροφές καθώς και εκείνες που προκαλούνται από τον άνθρωπο, συμπεριλαμβανομένων των τεχνολογικών κινδύνων. · Καθορισμός των ρυθμίσεων εργασίας μεταξύ των υπηρεσιών της Τυνησίας και της Ευρωπαϊκής Επιτροπής σχετικά με τη συνεργασία με το Κέντρο Παρακολούθησης και Πληροφοριών (MIC) κατά τη διάρκεια των περιόδων ενεργοποίησης του κοινοτικού μηχανισμού πολιτικής προστασίας. II. Δημοκρατία, κράτος δικαίου και χρηστή διακυβέρνηση 6. Προσέγγιση του νομοθετικού πλαισίου της Τυνησίας με εκείνο της ΕΕ/Συμβουλίου της Ευρώπης στους τομείς αυτούς. Ειδικές δραστηριότητες/στόχοι · Ενίσχυση της συνεργασίας μεταξύ της Τυνησίας και του Συμβουλίου της Ευρώπης στον τομέα της προώθησης των δικαιωμάτων του ανθρώπου, του κράτους δικαίου και της δημοκρατίας, μεταξύ άλλων για την ενδεχόμενη προσχώρηση της Τυνησίας σε ορισμένες συμβάσεις του Συμβουλίου της Ευρώπης. 7. Ενίσχυση των θεσμών που εγγυώνται τη δημοκρατία και το κράτος δικαίου Ειδικές δραστηριότητες/στόχοι · Θέσπιση των συνταγματικών, νομοθετικών και κανονιστικών διατάξεων για την ενίσχυση του κράτους δικαίου (ρόλος του Κοινοβουλίου, ανεξαρτησία των πολιτικών κομμάτων, κλπ.). · Ενίσχυση της διοικητικής ικανότητας των θεσμών και των δημοκρατικών παραγόντων (Κοινοβούλιο, πολιτικά κόμματα κ.λπ.). · Θέσπιση ενός εκλογικού πλαισίου, θέσπιση μιας ανεξάρτητης επιτροπής για τη διοργάνωση των εκλογών και την ενίσχυση των ικανοτήτων των οργανώσεων της κοινωνίας των πολιτών της Τυνησίας για την παρακολούθηση των εκλογών, θέσπιση των κανονιστικών διατάξεων σχετικά με την παρατήρηση των εκλογών (συμπεριλαμβανομένων των διεθνών παραγόντων). 8. Ενίσχυση της ανεξαρτησίας και της αποτελεσματικότητας της δικαιοσύνης και των προσπαθειών για βελτίωση των συνθηκών κράτησης Ειδικές δραστηριότητες/στόχοι · Μεταρρύθμιση και εκσυγχρονισμός του τομέα της δικαιοσύνης, ώστε να διασφαλίζει την ανεξαρτησία, την αμεροληψία, τον επαγγελματισμό, τη λογοδοσία και την καλύτερη λειτουργία της δικαιοσύνης, με βάση, όπου χρειάζεται, τα πρότυπα που καθορίζονται από τα Ηνωμένα Έθνη και το Συμβούλιο της Ευρώπης. · Στο πλαίσιο της μεταρρύθμισης της δικαιοσύνης, παροχή τεχνικής υποστήριξης για τις προσπάθειες της Τυνησίας για τον εκσυγχρονισμό του τομέα, μεταξύ άλλων με τη μηχανοργάνωση της διοίκησης, τη βελτίωση της πρόσβασης στη δικαιοσύνη και την ενίσχυση των ικανοτήτων των φορέων του συστήματος. · Θέσπιση μηχανισμών και δράσεων στον τομέα της μεταβατικής δικαιοσύνης. · Μεταρρύθμιση του ποινικού κώδικα και του κώδικα ποινικής δικονομίας ώστε να ευθυγραμμιστεί με το διεθνές δίκαιο στον τομέα των δικαιωμάτων του ανθρώπου. · Ενίσχυση των δράσεων για την βελτίωση των συνθηκών κράτησης και διαβίωσης των φυλακών, ιδίως όσον αφορά τους ανήλικους, και εξασφάλιση των δικαιωμάτων των κρατουμένων, μεταξύ άλλων μέσω της κατάρτισης και της ανάπτυξης ικανοτήτων για τους υπαλλήλους επιβολής του νόμου. III. Διάλογος και συνεργασία για θέματα σχετικά με τα δικαιώματα του ανθρώπου και τις θεμελιώδεις ελευθερίες 9. Διάλογος και συνεργασία για θέματα σχετικά με τα δικαιώματα του ανθρώπου και τις θεμελιώδεις ελευθερίες Ειδικές δραστηριότητες/στόχοι · Ενίσχυση του διαλόγου και της συνεργασίας μεταξύ της ΕΕ και της Τυνησίας όσον αφορά τον σεβασμό και την προαγωγή των δικαιωμάτων του ανθρώπου και των θεμελιωδών ελευθεριών. · Εμβάθυνση του διαλόγου σχετικά με τη συνεργασία στο πλαίσιο των διεθνών οργανισμών, ιδίως στο πλαίσιο του ΟΗΕ. 10. Εφαρμογή των διεθνών συμβάσεων για τα δικαιώματα του ανθρώπου, συμπεριλαμβανομένης της συνεργασίας με τις ειδικές διαδικασίες και μηχανισμούς των Ηνωμένων Εθνών Ειδικές δραστηριότητες/στόχοι · Διασφάλιση της τήρησης της αρχής της υπεροχής των διεθνών συμβάσεων που έχουν κυρωθεί από το εθνικό δίκαιο. · Να συμπληρωθεί σταδιακά η διαδικασία μεταφοράς στο εθνικό δίκαιο και εφαρμογής των διεθνών συμβάσεων που έχουν κυρωθεί από την Τυνησία[4] και με στόχο την άρση των επιφυλάξεων. · Συνεργασία με το Γραφείο της Ύπατης Αρμοστείας για τα δικαιώματα του ανθρώπου, καθώς και τους ειδικούς μηχανισμούς των Ηνωμένων Εθνών για τα δικαιώματα του ανθρώπου, ιδίως μετά την πάγια πρόσκληση από τις αρχές της Τυνησίας από τον Φεβρουάριο 2011. · Υποστήριξη της εφαρμογής των συστάσεων που έγιναν δεκτές από την Τυνησία στο πλαίσιο της καθολικής περιοδικής εξέτασης (Μάιος 2012). 11. Σεβασμός των ελευθεριών της έκφρασης, του συνέρχεσθαι και του συνεταιρίζεσθαι σύμφωνα με το Διεθνές Σύμφωνο για τα ατομικά και πολιτικά δικαιώματα (ICCPR) Ειδικές δραστηριότητες/στόχοι · Ενίσχυση της ελευθερίας του συνεταιρίζεσθαι και του συνέρχεσθαι ειρηνικώς, της ελευθερίας της έκφρασης και της γνώμης, με βάση τις συστάσεις της επιτροπής που έχει συσταθεί δυνάμει του ICCPR και της καθολικής περιοδικής εξέτασης του Συμβουλίου Δικαιωμάτων του Ανθρώπου του ΟΗΕ, συμπεριλαμβανομένων των ΜΚΟ και μη κρατικών φορέων. · Βελτίωση του νέου Κώδικα Τύπου, ώστε να εναρμονιστεί με τα διεθνή πρότυπα· κατάργηση, μεταξύ άλλων, των στερητικών της ελευθερίας ποινών για τα αδικήματα του Τύπου και τη δυσφήμιση και εγγύηση της προστασίας των πηγών. · Διασφάλιση πλήρους και ανοιχτής πρόσβασης στις νέες τεχνολογίες, συμπεριλαμβανομένου του Διαδικτύου, και διασφάλιση της ελευθερίας της έκφρασης και της διάδοσης πληροφοριών μέσω του Διαδικτύου, σύμφωνα με τα διεθνή πρότυπα. · Διευκόλυνση των συναλλαγών και στήριξη πρωτοβουλιών συνεργασίας μεταξύ των τυνησιακών και ευρωπαϊκών ενώσεων. 12. Προώθηση και προστασία των δικαιωμάτων των γυναικών και των παιδιών. Ειδικές δραστηριότητες/στόχοι · Εφαρμογή της σύμβασης για την εξάλειψη όλων των μορφών διακρίσεων κατά των γυναικών (CEDAW) και της αρχής της ισότητας των δικαιωμάτων και των ελευθεριών, πολιτικών, οικονομικών, κοινωνικών και πολιτιστικών· · ενίσχυση του νομοθετικού πλαισίου για την καταπολέμηση κάθε μορφής διακρίσεων, προώθηση της ισότητας των φύλων και αύξηση της συμμετοχής και ένταξης των γυναικών στη δημόσια, πολιτική, πολιτιστική και οικονομική ζωή· · συνέχιση των δράσεων που αναλαμβάνονται για τη διασφάλιση της ισότητας των φύλων και την καταπολέμηση των διακρίσεων και της βίας κατά των γυναικών δυνάμει των σχετικών διεθνών συμβάσεων· ενίσχυση του νομοθετικού πλαισίου για την καλύτερη προστασία των γυναικών από όλες τις μορφές βίας, συμπεριλαμβανομένης της ενδοοικογενειακής βίας. · ενίσχυση του ρόλου της κοινωνίας των πολιτών στην προαγωγή και προστασία των δικαιωμάτων των γυναικών και των παιδιών και προώθηση της δικτύωσης στον τομέα αυτό. · εδραίωση των δικαιωμάτων του παιδιού με βάση τις συστάσεις της Επιτροπής για τα Δικαιώματα του Παιδιού του ΟΗΕ, ιδίως όσον αφορά την προστασία των παιδιών από όλες τις μορφές βίας, την εγκατάλειψη και την εκμετάλλευση. 13. Κατάργηση της θανατικής ποινής, καταπολέμηση των βασανιστηρίων και κάθε μορφής διακρίσεων Ειδικές δραστηριότητες/στόχοι · Διατήρηση της εκ των πραγμάτων αναστολής των εκτελέσεων. · Συνέχιση του διαλόγου σχετικά με την αναθεώρηση των διατάξεων του ποινικού κώδικα για την κατάργηση της θανατικής ποινής. · Εξέταση της συμμετοχής στην διαπεριφερειακή πρωτοβουλία για τη θανατική ποινή, την οποία υποστηρίζει η ΕΕ στο πλαίσιο της Γενικής Συνέλευσης των Ηνωμένων Εθνών. · Μετά την κύρωση από τις αρχές της Τυνησίας του προαιρετικού Πρωτοκόλλου της Σύμβασης κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας, να παρασχεθεί τεχνική υποστήριξη για την εφαρμογή του πρωτοκόλλου και των συναφών μέσων, συμπεριλαμβανομένης της υποστήριξης της δημιουργίας της εθνικής αρχής πρόληψης που προβλέπεται από το πρωτόκολλο. 14. Προώθηση του ρόλου της κοινωνίας των πολιτών και προστασία των υπερασπιστών των δικαιωμάτων του ανθρώπου Ειδικές δραστηριότητες/στόχοι · Ενίσχυση της συμμετοχής όλων των συνιστωσών της κοινωνίας της Τυνησίας στη δημόσια και πολιτική ζωή, μεταξύ άλλων μέσω της ενίσχυσης των εγγυήσεων υπέρ των θεμελιωδών ελευθεριών και της δημιουργίας μηχανισμών διαβούλευσης και διαλόγου. · Διεύρυνση της συμμετοχής των διαφόρων παραγόντων της κοινωνίας των πολιτών και των εμπλεκόμενων φορέων στην πρόταση, την προετοιμασία και την παρακολούθηση της εφαρμογής των συνταγματικών και νομοθετικών μεταρρυθμίσεων. 15. Συνεργασία για την οικουμενική εφαρμογή του Καταστατικού της Ρώμης για το Διεθνές Ποινικό Δικαστήριο Ειδικές δραστηριότητες/στόχοι · Θέσπιση εθνικής νομοθεσίας για την εφαρμογή του Καταστατικού της Ρώμης και ανταλλαγή εμπειριών σχετικά με τις νομικές προσαρμογές που απαιτούνται για την εφαρμογή του Καταστατικού της Ρώμης. · Να υποστηριχθεί η κατάρτιση των δικαστών, των δικηγόρων και των δυνάμεων ασφαλείας στους τομείς αρμοδιότητας του Διεθνούς Ποινικού Δικαστηρίου (ΔΠΔ), μεταξύ άλλων με τη μελέτη της νομολογίας του Δικαστηρίου και στα πεδία που καλύπτονται από το ΔΠΔ. IV. Συνεργασία και ηπειρωτικές και περιφερειακές πρωτοβουλίες 16. Υποστήριξη της υλοποίησης πρωτοβουλιών και έργων περιφερειακής και ηπειρωτικής ολοκλήρωσης Ειδικές δραστηριότητες/στόχοι · Προώθηση της ενδοπεριφερειακής ολοκλήρωσης, συμπεριλαμβανομένων των χωρών του Μαγκρέμπ, ιδίως στο πλαίσιο της Ένωσης του Αραβικού Μαγκρέμπ και της διαδικασίας του Αγαδίρ. · Ενίσχυση της συνεργασίας στο πλαίσιο των περιφερειακών οργάνων του Μαγκρέμπ, του φόρουμ 5 + 5, του μεσογειακού φόρουμ, της Ένωσης για τη Μεσόγειο και της εταιρικής σχέσης Αφρικής-ΕΕ και των περιφερειακών οργανώσεων, όπως το Παρατηρητήριο της Σαχάρας και του Σαχέλ. · Έναρξη διαλόγου σχετικά με τις δυνατότητες τριγωνικής συνεργασίας με τη συμμετοχή των τυνησιακών και ευρωπαϊκών φορέων του δημόσιου και του ιδιωτικού τομέα για να δοθεί ώθηση στην ανάπτυξη στην Αφρική. V. Συνεργασία στους τομείς της δικαιοσύνης και της ασφάλειας 17. Προώθηση της νομοθεσίας για τη νομική και δικαστική συνεργασία μεταξύ των κρατών και θέσπιση κατάλληλων συνοδευτικών μέτρων Ειδικές δραστηριότητες/στόχοι · Να εκπονηθεί, το συντομότερο δυνατόν, μελέτη για τις κύριες διεθνείς συμβάσεις, ιδίως δε αυτές που αναπτύχθηκαν στο πλαίσιο της Διάσκεψης της Χάγης για το ιδιωτικό διεθνές δίκαιο στον τομέα του οικογενειακού δικαίου. · Συνέχιση της προαγωγής συγκεκριμένων λύσεων για την πρόληψη, διαχείριση και επίλυση των διαφορών σχετικά με τη γονική μέριμνα, συμπεριλαμβανομένου του θέματος των παιδιών σε μεικτούς γάμους· · Περαιτέρω ενίσχυση του διαλόγου για διεθνή θέματα προστασίας του παιδιού και οικογενειακού δικαίου στο πλαίσιο της συμμετοχής της Τυνησίας στη δικαστική διάσκεψη για οικογενειακά θέματα διασυνοριακού χαρακτήρα (διαδικασία της Μάλτας). · Να εξεταστεί το ενδεχόμενο υπογραφής, κύρωσης και εφαρμογής των κύριων διεθνών συμβάσεων, όπως: Σύμβαση της Χάγης του 1965 για την επίδοση στο εξωτερικό δικαστικών και εξώδικων πράξεων σε αστικές και εμπορικές υποθέσεις· Σύμβαση της Χάγης του 1970 για τη λήψη μαρτυρικών αποδείξεων στην αλλοδαπή σε αστικές και εμπορικές υποθέσεις. Σύμβαση της Χάγης του 1980 για τα αστικά θέματα της διεθνούς απαγωγής παιδιών· Σύμβαση της Χάγης του 1996 για τη γονική μέριμνα και την προστασία των παιδιών. 18. Eνίσχυση της δικαστικής συνεργασίας και της προσέγγισης των νομικών συστημάτων των δύο μερών Ειδικές δραστηριότητες/στόχοι: · Εκτίμηση της δικαστικής συνεργασίας μεταξύ της Τυνησίας και της ΕΕ και των μέτρων για την περαιτέρω ενίσχυσή της. · Συνέχιση της εφαρμογής των μέτρων που προβλέπονται από τις συμβάσεις των Ηνωμένων Εθνών (Σύμβαση των Ηνωμένων Εθνών κατά του διεθνικού οργανωμένου εγκλήματος (UNTOC) και κατά της διαφθοράς (UNCAC)) που έχουν κυρωθεί από την Τυνησία. · Εφαρμογή ενός προγράμματος στήριξης για τον εκσυγχρονισμό και την ανεξαρτησία της δικαιοσύνης στην Τυνησία. 19. Ενίσχυση της συνεργασίας μεταξύ των δικαστικών και των αστυνομικών αρχών της Τυνησίας και των κρατών μελών Ειδικές δραστηριότητες/στόχοι: · Αξιολόγηση της συνεργασίας μεταξύ της Τυνησίας και της ΕΕ, με σκοπό την ενίσχυσή της, ιδίως στην περίπτωση της ανταλλαγής εμπειριών μεταξύ των σχολών κατάρτισης των κρατών μελών της ΕΕ και της Τυνησίας σε θέματα δικαιοσύνης και ασφάλειας. · Εξασφάλιση της εφαρμογής των μέτρων που προβλέπονται στις σχετικές διεθνείς συμβάσεις 20. Ενίσχυση της καταπολέμησης της διαφθοράς Ειδικές δραστηριότητες/στόχοι: · Ανταλλαγή πληροφοριών σχετικά με τις στρατηγικές της ΕΕ και της Τυνησίας και με την εφαρμογή των διεθνών πράξεων, ανταλλαγή βέλτιστων πρακτικών στον τομέα της καταπολέμησης της διαφθοράς και ανάπτυξη συνεργασίας στον συγκεκριμένο τομέα, καθώς και στο πλαίσιο εφαρμογής της Σύμβασης των Ηνωμένων Εθνών του 2003 για τη διαφθορά. · Στήριξη των προσπαθειών των αρχών της Τυνησίας για την καταπολέμηση της διαφθοράς, στις οποίες περιλαμβάνεται η ίδρυση ειδικευμένου δικαστικού πόλου για υποθέσεις διαφθοράς στο επίπεδο του Πρωτοδικείου της Τύνιδας. · Εξέταση της δυνατότητας στήριξης της εφαρμογής του νομοθετικού διατάγματος αριθ. 120 της 14ης Νοεμβρίου 2011 για την υπηρεσία καταπολέμησης της διαφθοράς. · Συνέχιση της στήριξης των προσπαθειών της Τυνησίας μέσω της αμοιβαίας δικαστικής συνδρομής επί ποινικών υποθέσεων με σκοπό την επιστροφή παρανόμως αποκτηθέντων περιουσιακών στοιχείων και αγαθών του καθαιρεθέντος προέδρου και των μελών της οικογένειάς του, τα οποία επί του παρόντος παραμένουν δεσμευμένα υπό τη δικαιοδοσία των κρατών μελών της ΕΕ, δυνάμει των σχετικών διεθνών συμβάσεων, όπως η Σύμβαση των Ηνωμένων Εθνών του 2003 για την καταπολέμηση της διαφθοράς. 21. Συνεργασία για την καταπολέμηση της τρομοκρατίας και του οργανωμένου εγκλήματος Ειδικές δραστηριότητες/στόχοι: · Ενίσχυση της συνεργασίας μεταξύ των διαφόρων δικαστικών οργανισμών και οργανισμών ασφαλείας για την καταπολέμηση της τρομοκρατίας, του οργανωμένου εγκλήματος και του ηλεκτρονικού εγκλήματος βάσει, μεταξύ άλλων, της κύρωσης και της εφαρμογής των κατάλληλων διεθνών πράξεων και της προώθησης της συμμετοχής των υπευθύνων της Τυνησίας στα ειδικά και εξειδικευμένα προγράμματα κατάρτισης στον τομέα της πρόληψης και της καταπολέμησης της τρομοκρατίας σε επίπεδο κρατών μελών της ΕΕ. · Συνεργασία μέσω της ανταλλαγής ορθών πρακτικών και μέσω τεχνικών ανταλλαγών και συνέχιση των προσπαθειών στον τομέα της ευαισθητοποίησης των νέων όσον αφορά τους κινδύνους πάσης μορφής βίαιης ριζοσπαστικοποίησης και εξτρεμισμού, προκειμένου να καλλιεργηθεί ανοικτό πνεύμα και πνεύμα ανοχής και αλληλεγγύης με τα θύματα της τρομοκρατίας μεταξύ άλλων, και προκειμένου να προστατευθούν έναντι των εγκληματικών ενεργειών, ιδίως εκείνων που σχετίζονται με την τρομοκρατία. · Στήριξη των προσπαθειών της Τυνησίας για να διασφαλισθεί ο σεβασμός των ανθρωπίνων δικαιωμάτων στο πλαίσιο της καταπολέμησης της τρομοκρατίας, καθώς και στο πλαίσιο της μεταρρύθμισης του τομέα της ασφάλειας. 22. Διεθνή μέσα για την καταπολέμηση του οργανωμένου εγκλήματος Ειδικές δραστηριότητες/στόχοι: · Ανταλλαγή πληροφοριών και εμπειριών όσον αφορά την εφαρμογή της σύμβασης των Ηνωμένων Εθνών κατά του διεθνικού οργανωμένου εγκλήματος (2000 και των συμπληρωματικών πρωτοκόλλων της). · Ανάπτυξη της νομοθεσίας σύμφωνα με τα σχετικά πρότυπα και τα κατάλληλα διεθνή μέσα καταπολέμησης του οργανωμένου εγκλήματος. 23. Ανάπτυξη των μεθόδων και των μέσων για την καταπολέμηση της εμπορίας ανθρώπων και για την προστασία των θυμάτων της εμπορίας ανθρώπων Ειδικές δραστηριότητες/στόχοι: · Θέσπιση νομοθετικού πλαισίου για την καταπολέμηση της εμπορίας ανθρώπων και για την προστασία των θυμάτων της εμπορίας ανθρώπων. · Ενίσχυση της ικανότητας των διαφόρων επαγγελμάτων στον τομέα της δικαιοσύνης και των δυνάμεων ασφαλείας με επικεντρωμένες εκπαιδευτικές δράσεις εξειδικευμένες στην καταπολέμηση της εμπορίας ανθρώπων και στην προστασία των θυμάτων της εμπορίας ανθρώπων. · Έναρξη διαλόγου για τον καθορισμό κοινής προσέγγισης με στόχο την καταπολέμηση του κυκλώματος στρατολόγησης, μεταφοράς, εκμετάλλευσης, μεσιτείας, πελατείας, και όσων ωφελούνται από αυτό· · Ενίσχυση της στήριξης των πλέον ευάλωτων ομάδων (γυναίκες και παιδιά). · Ανάληψη δράσεων ιδίως προς τις πλέον ευάλωτες ομάδες για την πρόληψη της παράνομης μετανάστευσης, συγκεκριμένα, με την παροχή στήριξης, μεταξύ άλλων ευρωπαϊκής, με στόχο την προώθηση της από κοινού ανάπτυξης, της δημιουργίας βιοτικών πόρων και απασχόλησης και της βελτίωσης των συνθηκών διαβίωσης στις περιοχές με υψηλή μεταναστευτική πίεση. VI. Συνεργασία τους τομείς της μετανάστευσης, της κινητικότητας και της ασφάλειας 24. Προστασία των αιτούντων άσυλο και των προσφύγων Ειδικές δραστηριότητες/στόχοι: · Συνεργασία μεταξύ της Τυνησίας και της Ύπατης Αρμοστείας των Ηνωμένων Εθνών για τους Πρόσφυγες, προκειμένου να μπορέσει να εκπληρώσει την αποστολή της. · Ανάπτυξη και εφαρμογή από την Τυνησία νομοθεσίας περί ασύλου βάσει των διεθνών αρχών και προτύπων, καθώς και ανάπτυξη διοίκησης αρμόδιας για την αναγνώριση, την προστασία και τη συνδρομή, καθώς και την υποδοχή των αιτούντων άσυλο και των προσφύγων. · Παροχή στήριξης από την ΕΕ στην Τυνησία για την κατάρτιση και την εφαρμογή εθνικής νομοθεσίας, καθώς και για την ενίσχυση των ικανοτήτων μιας διοίκησης που να ειδικεύεται στον τομέα του ασύλου, μεταξύ άλλων, με την παροχή συμβουλών, κατάρτισης και τεχνικής βοήθειας. · Ανταλλαγή πληροφοριών μεταξύ της ΕΕ και της Τυνησίας σχετικά με τις πολιτικές, τη νομοθεσία και την αντίστοιχη κατάσταση στον τομέα του ασύλου. 25. Συνεργασία στους τομείς της μετανάστευσης, της κινητικότητας και της ασφάλειας · Ανάπτυξη διαλόγου για τη μετανάστευση, την κινητικότητα και την ασφάλεια με σκοπό τη θέσπιση συμφωνίας εταιρικής σχέσης για την κινητικότητα. Εφαρμογή των μέτρων που θα προβλεφθούν στο πλαίσιο της εταιρικής σχέσης για την κινητικότητα VII. Ναρκωτικά 26. Ενίσχυση της καταπολέμησης της παράνομης διακίνησης ναρκωτικών και της τοξικομανίας Ειδικές δραστηριότητες/στόχοι: · Υποστήριξη της εφαρμογής των σχετικών αρχών που περιλαμβάνονται στις συμβάσεις των Ηνωμένων Εθνών (1967, 1971, 1988), καθώς και των αρχών που εξαγγέλθηκαν κατά την έκτακτη σύνοδο της Γενικής Συνέλευσης των Ηνωμένων Εθνών (UNGASS). · Δρομολόγηση δράσεων εξειδικευμένης κατάρτισης για τους οργανισμούς που είναι αρμόδιοι για την εφαρμογή της σχετικής νομοθεσίας. · Ανάπτυξη και εφαρμογή προγραμμάτων πρόληψης, θεραπείας και αποκατάστασης των τοξικομανών. VIII. Νομιμοποίηση εσόδων από παράνομες δραστηριότητες, οικονομικά και χρηματοπιστωτικά αδικήματα 27. Ενίσχυση των προσπαθειών και της συνεργασίας για την καταπολέμηση της νομιμοποίησης κεφαλαίων από παράνομες δραστηριότητες Ειδικές δραστηριότητες/στόχοι: · Συνέχιση της ανάπτυξης αποτελεσματικού νομοθετικού πλαισίου στους τομείς της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, σύμφωνα με την ευρωπαϊκή νομοθεσία και τις αρχές των συστάσεων της Ομάδας Χρηματοοικονομικής Δράσης (FATF)· προσδιορισμός των αναγκών διοικητικής και τεχνικής βοήθειας και κατάρτισης. · Ενίσχυση της συνεργασίας μεταξύ των αστυνομικών υπηρεσιών και της συνεργασίας με διεθνείς οργανισμούς, όπως η Ομάδα Χρηματοοικονομικής Δράσης (FATF) και το Συμβούλιο της Ευρώπης, καθώς και με τις αντίστοιχες υπηρεσίες των κρατών μελών της ΕΕ, ιδίως όσον αφορά την ανταλλαγή πληροφοριών μεταξύ των «Μονάδων χρηματοοικονομικών πληροφοριών (ΜΧΠ· Financial Intelligence Units — FIU)» της ΕΕ και της Τυνησίας. Β. Οικονομική και κοινωνική ολοκλήρωση: προς τη δημιουργία κοινού οικονομικού χώρου Πυλώνας 1 — Μακροοικονομικό πλαίσιο και δημόσια οικονομικά: 28. Σταθεροποίηση του μακροοικονομικού πλαισίου · Αναθέρμανση και επιτάχυνση του ρυθμού της οικονομικής ανάπτυξης· · Ενίσχυση της ανθεκτικότητας της οικονομίας με την εδραίωση των θεμελιωδών μακροοικονομικών μεγεθών, ιδίως όσον αφορά το εμπορικό ισοζύγιο και τον κρατικό προϋπολογισμό· · Διασφάλιση της βιωσιμότητας του δημόσιου χρέους και του εξωτερικού χρέους· · Συνέχιση της εφαρμογής των συμπερασμάτων της μελέτης για τη βελτίωση της διαχείρισης του δημόσιου χρέους με την εποπτεία των εκδόσεων του Δημοσίου και τον έλεγχο της διαχείρισης των κρατικών ρευστών διαθεσίμων. 29. Βελτίωση της διαχείρισης των δημοσίων οικονομικών · Εξέταση της μεταρρύθμισης του συστήματος ενεργειακών επιδοτήσεων και επιδοτήσεων ειδών διατροφής με στόχο να μεταβιβαστούν προς τις μειονεκτούσες ομάδες. · Συνέχιση της εφαρμογής της δημοσιονομικής διαχείρισης ανά στόχο· · Βελτίωση της διαφάνειας στον τομέα του προϋπολογισμού, με τη μακροπρόθεσμη σύγκλιση προς τη δημοσίευση των συνολικών αποτελεσμάτων των χρηματοοικονομικών πράξεων του κράτους, των οργανισμών τοπικής αυτοδιοίκησης, των οργανισμών κοινωνικής ασφάλισης και των δημοσίων επιχειρήσεων διοικητικού χαρακτήρα. 30. Συνέχιση της φορολογικής μεταρρύθμισης · Συνέχιση της μεταρρύθμισης του φορολογικού συστήματος για την επίτευξη φορολογικής ισότητας· · Συνέχιση της διαδικασίας εκσυγχρονισμού της φορολογικής διοίκησης (επαγγελματική κατάρτιση, μηχανοργάνωση και χρήση των νέων τεχνολογιών επικοινωνίας, διακυβέρνηση στη φορολογική διοίκηση και σύστημα πληροφοριών)· · Συνέχιση και εμβάθυνση του διαλόγου σχετικά με τις αρχές της χρηστής φορολογικής διακυβέρνησης, περιλαμβανομένου του κώδικα δεοντολογίας της Ευρωπαϊκής Ένωσης για τη φορολογία των επιχειρήσεων, με σκοπό την εξασφάλιση ενός δίκαιου περιβάλλοντος κατά τη διαδικασία ένταξης της Τυνησίας στην εσωτερική αγορά· · Προώθηση της ανταλλαγής εμπειριών και εμπειρογνωμοσύνης για τα φορολογικά συστήματα των κρατών μελών της ΕΕ. 31. Ενίσχυση της διαφάνειας και της αποτελεσματικότητας των διαδικασιών ανάθεσης δημοσίων συμβάσεων, ιδίως συμβάσεων δημοσίων προμηθειών και συμβάσεων παραχώρησης (η δράση αυτή θα συζητηθεί στο πλαίσιο της υποεπιτροπής «Εσωτερική αγορά») · Συνέχιση της προσέγγισης της νομοθεσίας της Τυνησίας με τα διεθνή πρότυπα και τα πρότυπα της ΕΕ για να εξασφαλιστεί το προοδευτικό άνοιγμα, η αποτελεσματικότητα, η λογοδοσία, η διαφάνεια, η ισότιμη πρόσβαση στην ενημέρωση και η ανταγωνιστικότητα· · Συνέχιση του εκσυγχρονισμού των διαδικασιών διοίκησης, διαχείρισης και παρακολούθησης της εκτέλεσης των δημοσίων συμβάσεων και ιδίως της αποϋλοποίησης των διαδικασιών για τις δημόσιες συμβάσεις · Συνέχιση των προγραμμάτων αποτελεσματικής κατάρτισης των αγοραστών/διατακτών του κράτους και των οργανισμών τοπικής αυτοδιοίκησης, καθώς και των αρμόδιων υπαλλήλων για τον έλεγχο της ανάθεσης και της εκτέλεσης των συμβάσεων· · Ενίσχυση της συνεργασίας και της ανταλλαγής εμπειριών σε θέματα παρακολούθησης και διαχείρισης δεδομένων μεταξύ ομολόγων της Τυνησίας και της ΕΕ, ιδίως του Εθνικού Παρατηρητηρίου Δημόσιων Συμβάσεων και των αρμόδιων για τις συμβάσεις υπηρεσιών της Ευρωπαϊκής Επιτροπής · Προαγωγή της συνεργασίας και της ανταλλαγής εμπειριών και πληροφοριών στον τομέα της επίλυσης διαφορών που αφορούν την ανάθεση συμβάσεων σύμφωνα με τα διεθνή και ευρωπαϊκά πρότυπα, με στόχο την προσαρμογή τους, εάν είναι απαραίτητο Πυλώνας 2 - Διακυβέρνηση, ανταγωνιστικότητα και επιχειρηματικό περιβάλλον: 2.1. Διακυβέρνηση και διοικητική μεταρρύθμιση 32. Ενίσχυση της δημόσιας διακυβέρνησης · Χάραξη στρατηγικής επικοινωνίας σχετικά με τη διακυβέρνηση· · Ανάπτυξη της πύλης συμμετοχικής διακυβέρνησης· · Καθιέρωση ερευνών αντίληψης και ενίσχυση της αξιολόγησης των δημόσιων πολιτικών· ανάπτυξη των δεικτών επιδόσεων για την αξιολόγηση και τη λήψη αποφάσεων· · Δημιουργία εθνικού συστήματος ακεραιότητας. 33. Ενίσχυση του εσωτερικού δημοσιονομικού ελέγχου στον δημόσιο τομέα · Κατάρτιση εγγράφου πολιτικής και χάραξη στρατηγικής εσωτερικού ελέγχου των δημοσίων οικονομικών (δημοσιονομική διαχείριση, δημοσιονομικός έλεγχος και εσωτερικός έλεγχος) με αναφορά στις βέλτιστες πρακτικές και τα διεθνή πρότυπα, καθώς και συγκριτική ανάλυση των διεθνών πλαισίων και προτύπων με την τρέχουσα πρακτική του εσωτερικού δημοσιονομικού ελέγχου στην Τυνησία· · Με βάση τα αποτελέσματα της συγκριτικής μελέτης και του εγγράφου στρατηγικής, ενίσχυση του νομοθετικού και κανονιστικού πλαισίου και, εφόσον είναι αναγκαίο, του συντονισμού στον τομέα του εσωτερικού δημοσιονομικού ελέγχου στον δημόσιο τομέα και προώθηση της ανάπτυξης επαρκούς διοικητικής και θεσμικής ικανότητας (κατάρτιση, κατευθυντήριες γραμμές, εγχειρίδια ελέγχου, λογισμικό ελέγχου, πιστοποίηση κ.λπ.)· · Σταδιακή εναρμόνιση με τα διεθνώς αποδεκτά πρότυπα και τις μεθόδους, καθώς και με τις βέλτιστες πρακτικές της Ευρωπαϊκής Ένωσης για τον έλεγχο και την επαλήθευση των εσόδων, των δημοσίων δαπανών, των στοιχείων ενεργητικού και παθητικού. 34. Ενίσχυση της επαλήθευσης και του εξωτερικού ελέγχου · Σταδιακή σύγκλιση των τρόπων ελέγχου του Ελεγκτικού Συνεδρίου και των οργάνων γενικού ελέγχου των διεθνών προτύπων, καθώς και των βέλτιστων πρακτικών της ΕΕ στον τομέα του εξωτερικού ελέγχου· · Ενίσχυση της διοικητικής και διαδικαστικής ικανότητας του Ελεγκτικού Συνεδρίου ως ανώτατου ελεγκτικού οργάνου, με στόχο αποκλειστικά τους εξωτερικούς ελέγχους, ενισχύοντας την ανεξαρτησία του και εξασφαλίζοντας την έγκριση του προϋπολογισμού του από το Κοινοβούλιο και τη δημοσιοποίηση της έκθεσής του· · Ενίσχυση της θεσμικής ικανότητας της ανωτάτης επιτροπής διοικητικού και δημοσιονομικού ελέγχου όσον αφορά τον συντονισμό των ελεγκτικών αποστολών (προγραμματισμός, τρόποι ελέγχου, εργαλεία) και την παρακολούθηση των σχετικών εκθέσεων· · Ενίσχυση της διοικητικής ικανότητας και ανάπτυξη της ανταλλαγής εμπειριών όσον αφορά τον έγκαιρο εντοπισμό παρατυπιών και απάτης που ενδέχεται να επηρεάσουν τη χορήγηση και τη διαχείριση των εθνικών και διεθνών, καθώς και κοινοτικών πόρων· · Προώθηση των αποστολών αξιολόγησης των έργων, των δράσεων και των δημόσιων πολιτικών και ανάπτυξη εργαλείων ελέγχου και αξιολόγησης· · Ενίσχυση των ικανοτήτων όσον αφορά τον έλεγχο της σκοπιμότητας της δράσης και της δημόσιας διοίκησης, καθώς και όσον αφορά την προσέγγιση με βάση την αρχή κόστους/αποτελεσματικότητας (value for money)· · Καθιέρωση ενός συστήματος πιστοποίησης των δημοσίων ελεγκτών· · Εξασφάλιση της συνεργασίας με τα κατάλληλα θεσμικά όργανα και τους οργανισμούς της ΕΕ, στις αποστολές επιχειρησιακού ελέγχου με αντικείμενο τη διαχείριση και τον έλεγχο των πόρων της ΕΕ. 35. Προώθηση της προσέγγισης των στατιστικών μεθόδων με τα ευρωπαϊκά πρότυπα (άρθρο 60 της ΣΣ) · Χάραξη στρατηγικής για την εδραίωση της εναρμόνισης με τις έννοιες, την ταξινόμηση, τα πρότυπα και τις μεθόδους σε ευρωπαϊκό και διεθνές επίπεδο, ιδίως στους τομείς των οικονομικών, κοινωνικών και περιβαλλοντικών στατιστικών· · Βελτίωση της ποιότητας των στατιστικών (μεταξύ άλλων της συνάφειας με τους αναπτυξιακούς στόχους της χιλιετίας, τη βιώσιμη ανάπτυξη και τις εξελίξεις σε άλλους τομείς), της προσβασιμότητας και της σαφήνειας (διάδοση των στατιστικών και συνειδητοποίηση από τους χρήστες), της επικαιρότητας και της χρονικής συνέπειας (όσον αφορά την πληρότητα της διαβίβασης δεδομένων μεταξύ της Eurostat και της στατιστικής υπηρεσίας της Τυνησίας)· · Εκπόνηση μεσοπρόθεσμου σχεδίου δράσης για την αναβάθμιση της στατιστικής υπηρεσίας της Τυνησίας και των λοιπών στατιστικών δομών (θεσμικές και νομικές πτυχές) που αφορά ιδίως τους ανθρώπινους πόρους, τον προγραμματισμό και την παραγωγή στατιστικών, την ανάλυση και διάδοση κ.λπ.· · Υποστήριξη της στατιστικής υπηρεσίας της Τυνησίας για την υλοποίηση ενός σήματος ποιότητας των στατιστικών στοιχείων που διατίθενται στο κοινό σύμφωνα με τις βέλτιστες πρακτικές σε ευρωπαϊκό επίπεδο· · Ενίσχυση των δράσεων συνεργασίας μεταξύ της ΕΕ και της Τυνησίας στον τομέα της στατιστικής με στόχο την ανάπτυξη του εθνικού στατιστικού συστήματος της Τυνησίας και τη βέλτιστη ένταξή του στο διεθνές στατιστικό σύστημα· · Ενεργός συμμετοχή στη χάραξη και την εφαρμογή μιας περιφερειακής στρατηγικής (του Μαγκρέμπ, της Μεσογείου) για την ανάπτυξη των στατιστικών· · Προώθηση της υποπεριφερειακής και περιφερειακής συνεργασίας, καθώς και της ανταλλαγής βέλτιστων πρακτικών με σκοπό τη συμβολή στη βελτίωση της ποιότητας των παραγόμενων στατιστικών δεδομένων και την εξασφάλιση της συγκρισιμότητάς τους σε διεθνές επίπεδο. 36. Συνέχιση του εκσυγχρονισμού της δημόσιας διοίκησης · Περαιτέρω βελτίωση της ποιότητας των διοικητικών παροχών και της διαδικασίας απλούστευσης των διοικητικών διαδικασιών και περαιτέρω μείωση των προθεσμιών και ενίσχυση της ηλεκτρονικής διακυβέρνησης· · Βελτίωση της σχέσης με τους χρήστες και ανάπτυξη της επικοινωνίας, ιδίως μέσω της καθιέρωσης μηχανισμών για την παρακολούθηση και υλοποίηση των δημοσκοπήσεων κ.λπ.· · Θέσπιση συστήματος συμμετοχικής αξιολόγησης των διοικητικών παροχών στο πλαίσιο των διαφόρων δημόσιων δομών· · Εξασφάλιση υπηρεσίας κοντά στους χρήστες, συγκεκριμένα μέσω της επέκτασης των δημόσιων υπηρεσιών, ιδίως, σε περιφέρειες με χαμηλή γεωγραφική κάλυψη σε διοικητικές υπηρεσίες· · Θέσπιση των απαιτούμενων μηχανισμών και εργαλείων για την εξασφάλιση της εφαρμογής του νομοθετικού διατάγματος για την πρόσβαση στα διοικητικά έγγραφα· · Συμβολή στην καταπολέμηση της διαφθοράς μέσω της θέσπισης μηχανισμών καταγγελίας των πράξεων διαφθοράς· · Προώθηση της κατάρτισης των υπαλλήλων της Τυνησίας για τις κοινοτικές πολιτικές και τα προγράμματα. 2.2. Μια ανταγωνιστική οικονομία που ευνοεί τη γνώση 37. Βελτίωση των επιδόσεων και της ανταγωνιστικότητας της οικονομίας της Τυνησίας · Συνέχιση των διαρθρωτικών μεταρρυθμίσεων προκειμένου να ενισχυθεί η ανταγωνιστικότητα της οικονομίας και να προωθηθεί ο οικονομικός διάλογος μεταξύ της Τυνησίας και της ΕΕ, και ενίσχυση του συντονισμού όσον αφορά τη στρατηγική ανάκαμψης, στο πνεύμα της πρωτοβουλίας 2020 (για τη βιώσιμη ανάπτυξη και τις θέσεις εργασίας)· · Προώθηση του διαρθρωτικού μετασχηματισμού της οικονομίας προς μια οικονομία που ωθείται από τους τομείς υψηλής προστιθέμενης αξίας, αύξηση της παραγωγικότητας και της συμβολής της στην οικονομική ανάπτυξη· · Συνέχιση του προγράμματος εκσυγχρονισμού της βιομηχανίας, εξασφάλιση της συνέχειας των διαρθρωτικών προγραμμάτων Τυνησίας-ΕΕ με σκοπό τη στήριξη της ανταγωνιστικότητας των επιχειρήσεων και της καινοτομίας, όπως το πρόγραμμα στήριξης της ανταγωνιστικότητας των επιχειρήσεων και διευκόλυνσης της πρόσβασης στην αγορά (PCAM) και το σχέδιο υποστήριξης του συστήματος έρευνας και καινοτομίας (PASRI), και επιτάχυνση, με τη στήριξη της ΕΕ, της υλοποίησης των προγραμμάτων εκσυγχρονισμού του γεωργικού τομέα· · Επιτάχυνση, με την υποστήριξη της ΕΕ, της εφαρμογής του προγράμματος αναβάθμισης των υπηρεσιών, της θέσπισης συστήματος πληροφόρησης και παρακολούθησης, της ανάπτυξης μιας καλύτερης σχέσης μεταξύ προσφοράς και ζήτησης εργασίας, καθώς και της ενίσχυσης της συνεργασίας στον τομέα της ποιότητας, της πιστοποίησης και της επιχειρηματικότητας, των συμμαχιών και της δικτύωσης· · Εφαρμογή της στρατηγικής της κυβέρνησης για την ανάπτυξη ιδιωτικών επενδύσεων καθώς και για την ιδιωτικοποίηση· · Ανάπτυξη της στρατηγικής της κυβέρνησης για τη συμμετοχή του ιδιωτικού τομέα στον τομέα των υποδομών, και εκπόνηση του νόμου-πλαισίου σχετικά με τις συμπράξεις δημόσιου και ιδιωτικού τομέα. 2.3: Ένα ελκυστικότερο επιχειρηματικό περιβάλλον 38. Βελτίωση του επιχειρηματικού περιβάλλοντος · Αναθεώρηση και ενίσχυση του κανονιστικού πλαισίου που διέπει τις επενδύσεις και την πρακτική των επιχειρήσεων για μεγαλύτερη απλούστευση, διαφάνεια και αποτελεσματικότητα· · Δημιουργία εθνικής αρχής για επενδύσεις που να είναι ο μοναδικός συνομιλητής των τοπικών και ξένων επενδυτών και θέσπιση κρατικού ταμείου επενδύσεων· · Προώθηση ευνοϊκού επιχειρηματικού περιβάλλοντος για τις επενδύσεις και, ειδικότερα, για τη συνέχιση της μεταρρύθμισης του δικαστικού συστήματος και των δικαστικών διαδικασιών εκτέλεσης, καθώς και για την ενίσχυση της εξειδίκευσης των δικαστών και της μεταρρύθμισης της νομοθεσίας για τις πτωχεύσεις· · Θέσπιση μηχανισμών για την παρατήρηση και παρακολούθηση του διοικητικού περιβάλλοντος των επιχειρήσεων στην Τυνησία και των διεθνών πρακτικών στον τομέα αυτό· · Ενίσχυση της ελκυστικότητας της Τυνησίας για δραστηριότητες υψηλής προστιθέμενης και καινοτόμου αξίας και στήριξη της προώθησης των επενδύσεων στην περιφέρεια, μεταξύ άλλων, μέσω του προσδιορισμού και της αξιοποίησης των περιφερειακών δυνατοτήτων και ιδιαιτεροτήτων. 39. Προώθηση των επενδύσεων και της εταιρικής σχέσης και βελτίωση της υλοποίησης επενδύσεων σε τοπικό επίπεδο · Ενθάρρυνση της ανάπτυξης εταιρικών σχέσεων μεταξύ επιχειρήσεων και συστάδων επιχειρήσεων της Τυνησίας και της ΕΕ και διευκόλυνση της μεταφοράς τεχνολογίας· · Κινητοποίηση των τοπικών επιχειρήσεων γύρω από ξένες επενδύσεις, προκειμένου να τονωθεί η καινοτομία και η ενδογενής οικονομική ανάπτυξη· · Προώθηση και θεσμοθέτηση της συνεργασίας μεταξύ ενώσεων εργοδοτών της Τυνησίας και της ΕΕ και στήριξη της διοργάνωσης οικονομικού φόρουμ Τυνησίας-ΕΕ. 40. Εναρμόνιση του εταιρικού δικαίου για τη διασφάλιση της προστασίας όλων των μερών και τη διευκόλυνση των επιχειρηματικών δραστηριοτήτων · Προώθηση της προσέγγισης με τα ευρωπαϊκά και διεθνή πρότυπα του εταιρικού δικαίου· · Διασφάλιση της προστασίας των μετόχων σύμφωνα με τα ευρωπαϊκά πρότυπα και τις πρακτικές στον τομέα αυτό· · Σε συμφωνία με τα ευρωπαϊκά και διεθνή πρότυπα, i) στήριξη του ιδιωτικού τομέα για την οριστικοποίηση των οδηγών χρηστής διακυβέρνησης όσον αφορά τους διάφορους τύπους επιχειρήσεων και ii) εκπόνηση οδηγών χρηστής διακυβέρνησης για τους δημόσιους φορείς· · Εκσυγχρονισμός της πρακτικής διαχείρισης του εμπορικού μητρώου και του συστήματος δημοσίευσης στην Επίσημη Εφημερίδα, για ενημέρωση τρίτων. 41. Υιοθέτηση των ευρωπαϊκών και διεθνών προτύπων δημοσιονομικού ελέγχου και μεταρρύθμιση του λογιστικού συστήματος των επιχειρήσεων της Τυνησίας σύμφωνα με τα ευρωπαϊκά και διεθνή πρότυπα λογιστικής · Συνέχιση των προσπαθειών για την προώθηση της ποιότητας του υποχρεωτικού ελέγχου των λογαριασμών· · Συνέχιση των προσπαθειών για την ανάπτυξη του συστήματος λογιστικής των επιχειρήσεων προς την κατεύθυνση της υιοθέτησης ευρωπαϊκών και διεθνών λογιστικών προτύπων· · Εξασφάλιση της συνεργασίας με τα θεσμικά όργανα και τους οργανισμούς της ΕΕ που είναι υπεύθυνοι για τα λογιστικά πρότυπα και την εποπτεία του υποχρεωτικού ελέγχου των λογαριασμών. 42. Ενίσχυση της συνεργασίας στον τομέα της πολιτικής για τις επιχειρήσεις · Ενίσχυση της συνεργασίας με την ΕΕ όσον αφορά την πολιτική για τις ΜΜΕ μέσω της εφαρμογής του Ευρωμεσογειακού Χάρτη για τις επιχειρήσεις, ιδίως βάσει της πρωτοβουλίας για τις μικρές επιχειρήσεις (Small Business Act) και με την κάλυψη των ελλείψεων των υπηρεσιών στήριξης των ΜΜΕ· · Προώθηση της περαιτέρω ένταξης των ΜΜΕ της Τυνησίας στο δίκτυο Enterprise Europe Network μέσω της σύναψης πρωτοκόλλου συμφωνίας· · Προώθηση της συμμετοχής της Τυνησίας στο πρόγραμμα για την ανταγωνιστικότητα των επιχειρήσεων και των ΜΜΕ· · Στήριξη της βελτίωσης των μηχανισμών για τη δημιουργία επιχειρήσεων και διευκόλυνση της πρόσβασης των ΜΜΕ στη χρηματοδότηση μέσα από την ενίσχυση των μέσων χρηματοδότησης ιδίων κεφαλαίων και τους μηχανισμούς παροχής αρχικών κεφαλαίων υπέρ των νέων που είναι υπεύθυνοι για την υλοποίηση και των καινοτόμων δραστηριοτήτων· · Στήριξη της ενίσχυσης των θεσμικών ικανοτήτων των δομών στήριξης των ΜΜΕ, ιδίως όσον αφορά την πλαισίωση των επενδυτών, τη διάθεση στην αγορά και την εκπόνηση επιχειρηματικών σχεδίων, κ.λπ.· · Ανάπτυξη της δραστηριότητας των επενδυτικών ταμείων και ενίσχυση της παρέμβασής τους στις περιφέρειες. Πυλώνας 3: Εδραίωση της ολοκλήρωσης και σύναψη μιας σφαιρικής και σε βάθος συμφωνίας ελεύθερων συναλλαγών Τα δύο μέρη τονίζουν την επιθυμία τους να συνεχίσουν την εφαρμογή της σταδιακής ολοκλήρωσης των οικονομιών τους με στόχο την επίτευξη ενός κοινού οικονομικού χώρου με περαιτέρω διευκόλυνση του εμπορίου και την έναρξη, το ταχύτερο δυνατό, των διαπραγματεύσεων για τη σύναψη μιας σφαιρικής και σε βάθος συμφωνίας ελευθέρων συναλλαγών (ΣΒΣΕΣ), στο πλαίσιο της δέσμευσης που ανέλαβε η Τυνησία για μια διαδικασία δημοκρατικών και οικονομικών μεταρρυθμίσεων. Η σφαιρική και σε βάθος συμφωνία ελευθέρων συναλλαγών προβλέπει τη βελτίωση των δυνατοτήτων πρόσβασης στην αγορά, του επενδυτικού κλίματος και την ενίσχυση της στήριξης των οικονομικών μεταρρυθμίσεων που αναλαμβάνονται για το σκοπό αυτό. Με τον τρόπο αυτό, η εν λόγω συμφωνία που θα είναι αναπόσπαστο μέρος της ΣΣ αναμένεται να καλύπτει ευρύ φάσμα τομέων κοινού ενδιαφέροντος (μη διεξοδικός κατάλογος· θα δοθεί έμφαση σε τομείς προτεραιότητας επιλεγμένους από αμφότερα τα μέρη στο πλαίσιο της νομοθετικής προσέγγισης): · αυξημένη ελευθέρωση για τη βελτίωση των ευκαιριών πρόσβασης στην αγορά για τα γεωργικά προϊόντα, τα μεταποιημένα γεωργικά προϊόντα, τα προϊόντα αλιείας και τα βιομηχανικά προϊόντα, λαμβανομένων υπόψη των συνθηκών που επικρατούν στα δύο μέρη· · τεχνικοί κανόνες για τα βιομηχανικά προϊόντα, τα πρότυπα, τη διαπίστωση της συμμόρφωσης και την εποπτεία της αγοράς· · υγειονομικά και φυτοϋγειονομικά μέτρα· · ελευθέρωση του εμπορίου υπηρεσιών και προστασία των επενδύσεων· · δημόσιες συμβάσεις· · πολιτική ανταγωνισμού· · κινήσεις κεφαλαίων και πληρωμές· · προστασία των δικαιωμάτων πνευματικής ιδιοκτησίας, συμπεριλαμβανομένης της προστασίας των γεωγραφικών ενδείξεων της Τυνησίας και της ΕΕ· · τελωνεία· · διευκόλυνση των συναλλαγών· · διάλογο σχετικά με τα μέσα εμπορικής άμυνας· · εμπόριο και βιώσιμη ανάπτυξη. Κατά τη διαπραγμάτευση της σφαιρικής και σε βάθος συμφωνίας ελεύθερων συναλλαγών, τα μέρη θα λάβουν υπόψη την ευαισθησία ορισμένων τομέων και θα πρέπει να προβλέψουν μια ασυμμετρία στις δεσμεύσεις σύμφωνη προς την αναπτυξιακή διαφορά μεταξύ των δύο μερών. Η ΣΒΣΕΣ αναμένεται επίσης να καθορίσει τις προτεραιότητες για την προσέγγιση των κανονιστικών ρυθμίσεων προς το κοινοτικό κεκτημένο με βάση τα αμοιβαία συμφέροντα και με μια δυναμική προσέγγιση που να συμβάλει σε περαιτέρω προσέγγιση των κανονιστικών ρυθμίσεων σε μεταγενέστερο στάδιο και στη σταδιακή εφαρμογή τους. Ως εκ τούτου, μέσω της ΣΒΣΕΣ, τα δύο μέρη αποσκοπούν στα εξής: 3.1 Μια καλύτερη πρόσβαση στις αγορές αγαθών μέσω της κατάργησης των δασμολογικών και μη δασμολογικών εμποδίων: 43. Γεωργικά προϊόντα και υγειονομικά και φυτοϋγειονομικά θέματα · Επανέναρξη και ολοκλήρωση, ενδεχομένως, των διαπραγματεύσεων για την ελευθέρωση του εμπορίου γεωργικών προϊόντων, των μεταποιημένων προϊόντων και των προϊόντων αλιείας· · Ενίσχυση της συνεργασίας για τη βελτίωση της υγείας των ζώων και των φυτών, καθώς και της υγειονομικής ασφάλειας των τροφίμων, λαμβανομένης υπόψη της καλής μεταχείρισης των ζώων και με στόχο τη διευκόλυνση του εμπορίου γεωργικών προϊόντων μεταξύ της Τυνησίας και της ΕΕ· · Συνέχιση της εφαρμογής της συμφωνίας του ΠΟΕ για την εφαρμογή μέτρων υγειονομικής και φυτοϋγειονομικής προστασίας (ΥΦΠ) και των διεθνών προτύπων του Παγκόσμιου Οργανισμού για την υγεία των ζώων (OIE), της διεθνούς σύμβασης για την προστασία των φυτών (IPPC) και του Codex Alimentarius· · Σταδιακή προσέγγιση, με βάση τα πρότυπα των σχετικών οργανισμών, της νομοθεσίας και των κανονιστικών διατάξεων της Τυνησίας με τη νομοθεσία και τις κανονιστικές διατάξεις της ΕΕ σε θέματα υγειονομικής και φυτοϋγειονομικής προστασίας και καλής μεταχείρισης των ζώων, προκειμένου να επιτευχθεί ισοδύναμη προστασία, μεταξύ άλλων στον τομέα των κανόνων υγιεινής, της ταυτοποίησης και της ιχνηλασιμότητας, των ζώντων ζώων, των ζωοτροφών και των τροφίμων· · Θέσπιση και εφαρμογή του σχεδίου του νόμου-πλαισίου για την ασφάλεια των τροφίμων· · Ενίσχυση και αναβάθμιση των οργανισμών και των εργαστηρίων, καθώς και της πιστοποίησης των γεωργικών προϊόντων· · Συνεργασία για τη βελτίωση των μηχανισμών πρόληψης και εξάλειψης των ζωονόσων και των οργανισμών που είναι επιβλαβείς για τα φυτά· περιλαμβάνεται η δημιουργία επαγγελματικών οργανισμών στον τομέα της υγείας· · Ανταλλαγές τεχνογνωσίας και τεχνικών εμπειριών, μεταξύ άλλων, μέσω της συμμετοχής στα εργαστήρια του προγράμματος κατάρτισης της Ευρωπαϊκής Επιτροπής «Καλύτερη κατάρτιση για ασφαλέστερα τρόφιμα»· · Συνέχιση της συνεργασίας σε θέματα προειδοποιήσεων για τη δημόσια υγεία, ιδίως στο πλαίσιο του συστήματος έγκαιρης προειδοποίησης της ΕΕ· · Αναβάθμιση και ενίσχυση του υγειονομικού και φυτοϋγειονομικού ελέγχου στα σύνορα, συμπεριλαμβανομένων των υποδομών των συνοριακών σταθμών ελέγχου (ΣΣΕ). 44. Βιομηχανικά προϊόντα · Ολοκλήρωση της εναρμόνισης της οριζόντιας νομοθεσίας σε θέματα πιστοποίησης, διαπίστωσης της συμμόρφωσης και εποπτείας της αγοράς με στόχο την προσέγγιση με το νέο ευρωπαϊκό οριζόντιο νομοθετικό πλαίσιο του 2008· · Ολοκλήρωση, για επιλεγμένους τομείς προτεραιότητας, της ευθυγράμμισης της τομεακής νομοθεσίας και της υιοθέτησης των ευρωπαϊκών προτύπων, καθώς και της εξάλειψης των αντικρουόμενων προτύπων, και προσδιορισμός επιπλέον δυνάμει τομέων· · Συνέχιση και ολοκλήρωση της αναβάθμισης των φορέων που είναι αρμόδιοι για την πιστοποίηση, την τυποποίηση, τη διαπίστωση της συμμόρφωσης, τη μετρολογία και την εποπτεία της αγοράς, συγκεκριμένα με την εφαρμογή των συστάσεων που προκύπτουν από τα έργα αδελφοποίησης και τεχνικής βοήθειας, και μέσω της ανταλλαγής πληροφοριών και εμπειρογνωμοσύνης, και με την ενσωμάτωσή τους στις ευρωπαϊκές και διεθνείς δομές· · Περάτωση της προετοιμασίας για τη βιομηχανία δομικών υλικών και ηλεκτρικών προϊόντων, διαπραγμάτευση και σύναψη συμφωνίας σχετικά με τη διαπίστωση της συμμόρφωσης και την αποδοχή των βιομηχανικών προϊόντων για τους δύο αυτούς τομείς προτεραιότητας· οι άλλοι τομείς προτεραιότητας, ιδίως ο τομέας των μηχανημάτων, του εξοπλισμού υπό πίεση και των οργάνων μέτρησης θα μπορούν να προστεθούν στη συμφωνία ανάλογα με τη νομοθετική ευθυγράμμιση· · Συνέχιση της ευαισθητοποίησης των οικονομικών φορέων και ιδίως των ΜΜΕ της Τυνησίας στις οποίες πρέπει να δοθεί η απαιτούμενη στήριξη για την εφαρμογή των ευρωπαϊκών προτύπων και οδηγιών που υιοθετούνται από την Τυνησία· · Εφαρμογή της συμφωνίας σχετικά με τη διαπίστωση της συμμόρφωσης και την αποδοχή των βιομηχανικών προϊόντων, επέκταση και συνέχισή της με την κατάλληλη υποστήριξη της ΕΕ. 45. Διευκόλυνση και ανάπτυξη των συναλλαγών · Εκσυγχρονισμός του καθεστώτος εξωτερικού εμπορίου προκειμένου να μειωθούν τα μη δασμολογικά εμπόδια και να ενισχυθούν τα μέσα διευκόλυνσης των συναλλαγών, ευαισθητοποίησης και ελέγχου και εφαρμογής της νομοθεσίας· · Ενίσχυση, στο μέτρο του δυνατού, της συνεργασίας, ιδίως μέσω της ανταλλαγής πληροφοριών σε θέματα εμπορικής άμυνας· · Ενίσχυση των σημείων επαφής για τα τεχνικά εμπόδια στο εμπόριο προκειμένου να βελτιωθεί η ανταλλαγή πληροφοριών και η συνεργασία μεταξύ της ΕΕ και της Τυνησίας, και για να χρησιμεύσουν ως σημεία παροχής πληροφοριών στους επιχειρηματικούς παράγοντες. 46. Αναθεώρηση των κανόνων καταγωγής · Σύναψη της περιφερειακής σύμβασης για τους πανευρωμεσογειακούς προτιμησιακούς κανόνες καταγωγής. · Συνέχιση των διαπραγματεύσεων σχετικά με την αναθεώρηση των εν λόγω κανόνων με στόχο την απλούστευσή τους και λαμβανομένων υπόψη των νέων τεχνικών και τεχνολογικών αλλαγών στον βιομηχανικό τομέα, καθώς και των αναπτυξιακών προτεραιοτήτων σε ορισμένους στρατηγικούς τομείς στην Τυνησία, όπως η κλωστοϋφαντουργία και η βιομηχανία ειδών διατροφής, προκειμένου να μετριαστεί ο αντίκτυπος από την κατάργηση των δασμών στην περιοχή. 47. Τελωνειακή συνεργασία · Συνέχιση της εφαρμογής των τελωνειακών μέτρων για τη διευκόλυνση των εμπορικών συναλλαγών, διασφαλίζοντας παράλληλα την ασφάλεια της διεθνούς αλυσίδας εφοδιασμού (ενισχυμένη χρήση της ανάλυσης κινδύνου σε ηλεκτρονική μορφή, των εκ των υστέρων ελέγχων, των απλουστευμένων διαδικασιών εκτελωνισμού για τους γνωστούς και πιστοποιημένους οικονομικούς φορείς, διαφάνεια της νομοθεσίας, επέκταση του πιλοτικού σχεδίου του ενιαίου σημείου επαφής, κ.λπ.)· · Συνέχιση των εργασιών για μια ολοκληρωμένη διαχείριση με άλλους συναφείς παράγοντες στο επίπεδο των συνόρων· · Ενίσχυση του διαλόγου σχετικά με το σύστημα του εγκεκριμένου οικονομικού φορέα με σκοπό την προσέγγιση των κανόνων της Τυνησίας προς τους κανόνες της ΕΕ, ενόψει μιας συμφωνίας αμοιβαίας αναγνώρισης του καθεστώτος του εξουσιοδοτημένου οικονομικού φορέα μεταξύ των τελωνειακών διοικήσεων της Τυνησίας και της ΕΕ, εφόσον πληρούνται οι προϋποθέσεις· · Συνέχιση της ενίσχυσης της θεσμικής ικανότητας των τελωνείων της Τυνησίας· · Δυνατότητα συμμετοχής στο πρόγραμμα ΤΕΛΩΝΕΙΑ 2020. 48. Δικαιώματα πνευματικής ιδιοκτησίας: Σταδιακή προσέγγιση της νομοθεσία της Τυνησίας με τα ευρωπαϊκά πρότυπα και ενίσχυση της αποτελεσματικής εφαρμογής των εν λόγω διατάξεων, μεταξύ άλλων και σε δικαστικό επίπεδο. · Συνέχιση της προσέγγισης της νομοθεσίας της Τυνησίας με τα πρότυπα της ΕΕ στους τομείς της βιομηχανικής ιδιοκτησίας, του δικαιώματος του δημιουργού και των συναφών δικαιωμάτων και ολοκλήρωση της προσχώρησης στις διεθνείς συμβάσεις που προβλέπονται από τη συμφωνία σύνδεσης (ανάλυση της απόκλισης από τα πρότυπα της ΕΕ, θέσπιση σύμφωνης νομοθεσίας)· · Προσέγγιση της νομοθεσίας της Τυνησίας με τη νομοθεσία της ΕΕ στον τομέα της προστασίας των γεωγραφικών ενδείξεων και ονομασιών προέλευσης (ανάλυση της απόκλισης από τα πρότυπα της ΕΕ, θέσπιση σύμφωνης νομοθεσίας)· · Ενίσχυση της διοικητικής και δικαστικής ικανότητας, ιδίως για την καταπολέμηση της πειρατείας και της παραποίησης/απομίμησης σε συντονισμό με τα θεσμικά όργανα, τους οργανισμούς και τον ιδιωτικό τομέα σε επίπεδο ΕΕ (καθιέρωση τακτικών δράσεων: σχέδιο δράσης, διάλογος)· · Ενίσχυση των μέσων που θα διασφαλίσουν αποτελεσματική και αποτρεπτική προστασία των δικαιωμάτων πνευματικής ιδιοκτησίας (ενίσχυση των εξουσιών και της ικανότητας των τελωνειακών αρχών, της ποινικής και δικαστικής παρακολούθησης, της οικονομικής αξιολόγησης των επιπτώσεων της παραποίησης/απομίμησης και της πειρατείας στη δημιουργία και στην εθνική στρατηγική για την καινοτομία)· · Συνέχιση των δράσεων ευαισθητοποίησης και κατάρτισης σε θέματα δικαιωμάτων πνευματικής ιδιοκτησίας. 3.2 Καλύτερη πρόσβαση των υπηρεσιών και των παρόχων υπηρεσιών στις αγορές και ελευθερία εγκατάστασης 49. Ελευθέρωση του εμπορίου υπηρεσιών και της εγκατάστασης · Συνέχιση και ολοκλήρωση των διαπραγματεύσεων για την ελευθέρωση του εμπορίου υπηρεσιών και της εγκατάστασης· · Να διασφαλιστεί ότι οι όροι εγκατάστασης των επιχειρήσεων δεν καθίστανται πιο περιοριστικοί απ’ότι κατά τη σύναψη της συμφωνίας σύνδεσης· · Να συμφωνηθεί ένα πλαίσιο για τη διευκόλυνση των συνομιλιών όσον αφορά i) την αμοιβαία αναγνώριση των επαγγελματικών προσόντων, προκειμένου να διευκολυνθεί η εφαρμογή των παραχωρήσεων που ανταλλάσσουν τα δύο μέρη και να προωθηθεί η κινητικότητα των παρόχων υπηρεσιών, και ii) την εφαρμογή των σχετικών μέτρων της παραγράφου 25. 50. Ανάπτυξη του τομέα των υπηρεσιών στην Τυνησία · Απλοποίηση των διοικητικών διαδικασιών εξασφαλίζοντας ότι οι διαδικασίες πρόσβασης και άσκησης δραστηριοτήτων παροχής υπηρεσιών είναι διαφανείς, αναλογικές, βασισμένες σε αντικειμενικά κριτήρια έτσι ώστε να παρέχουν προβλεψιμότητα και ασφάλεια δικαίου για τους παρόχους υπηρεσιών· · Μεταρρύθμιση των χρηματοπιστωτικών υπηρεσιών (όσον αφορά τη ρύθμιση και την εποπτεία με την εναρμόνιση των ευρωπαϊκών και διεθνών προτύπων): · Συνέχιση της ενίσχυσης του κανονιστικού και εποπτικού πλαισίου για τους χρηματοπιστωτικούς φορείς και τις χρηματοπιστωτικές αγορές προσεγγίζοντας εκείνο της ΕΕ, ενόψει της σταδιακής ελευθέρωσης· · Ενίσχυση των αρμοδιοτήτων, της αποτελεσματικότητας και της ανεξαρτησίας των εποπτικών αρχών των χρηματοπιστωτικών αγορών σύμφωνα με τα διεθνή πρότυπα· · Ενοποίηση της χρηματοδοτικής βάσης των πιστωτικών ιδρυμάτων και ενίσχυση των ρυθμίσεων προληπτικής εποπτείας με στόχο τη βελτίωση της σύγκλισης με τα διεθνή πρότυπα. Ανάπτυξη του συστήματος εγγύησης των τραπεζικών καταθέσεων· · Ανάπτυξη του τομέα της μικροχρηματοδότησης, ιδίως στις αγροτικές περιοχές, καθώς επίσης και χρηματοπιστωτικών υπηρεσιών προσαρμοσμένων στις ανάγκες των γεωργών που εργάζονται στις μικρές και μεσαίες εκμεταλλεύσεις· · Ανάπτυξη της δραστηριότητας των οργανισμών αξιολόγησης της πιστοληπτικής ικανότητας και εφαρμογή του νομικού πλαισίου με βάση τις αρχές της Διεθνούς Οργάνωσης Επιτροπών Κεφαλαιαγοράς (IOSCO) και της ευρωπαϊκής νομοθεσίας στον τομέα αυτό. · Συνέχιση της διαδικασίας ανάπτυξης του τομέα των ταχυδρομείων στην Τυνησία με τη θέσπιση κατάλληλου τομεακού κανονιστικού πλαισίου· · Ανταλλαγή εμπειριών και τεχνογνωσίας στον τομέα της τομεακής ρύθμισης για τα ταχυδρομεία ενόψει της σύγκλισης του κανονιστικού πλαισίου με το αντίστοιχο της ΕΕ· · Να καταβληθούν προσπάθειες, με την υποστήριξη της ΕΕ, προς την καθιέρωση ρυθμιστικής αρχής στην αγορά ταχυδρομικών υπηρεσιών. 51. Προώθηση και ανάπτυξη του ηλεκτρονικού εμπορίου · Ανάπτυξη της συνεργασίας για την προώθηση των δραστηριοτήτων του «Network Marketing» (πωλήσεις μέσω δικτύου)· · Εφαρμογή των βέλτιστων πρακτικών σε ευρωπαϊκό και διεθνές επίπεδο· · Θέσπιση κατάλληλων κανονισμών, παροχή βοήθειας στους νέους αποφοίτους να ενταχθούν στις δραστηριότητες της άυλης οικονομίας και δημιουργία προστιθέμενης αξίας προοπτικών απασχόλησης. 52. Κινήσεις κεφαλαίων και τρέχουσες πληρωμές: Περάτωση της ελευθέρωσης των τρεχουσών πληρωμών και συνέχιση της ελευθέρωσης των πράξεων σε κεφάλαιο: · Βαθμιαία ολοκλήρωση της ελευθέρωσης των τρεχουσών πληρωμών και συνέχιση της ελευθέρωσης των κινήσεων κεφαλαίων σύμφωνα με το άρθρο 34 της συμφωνίας σύνδεσης· · Ανταλλαγή πληροφοριών σχετικά με τις ορθές πρακτικές για την εξάλειψη των περιορισμών της ελεύθερης κυκλοφορίας των κεφαλαίων. 3.3 Ένα περιβάλλον θεμιτού ανταγωνισμού 53. Πολιτική ανταγωνισμού·: Συνέχιση της εφαρμογής και της εδραίωσης των δεσμεύσεων που έχουν αναληφθεί σχετικά με τη νομοθεσία και την εφαρμογή μιας αποτελεσματικής πολιτικής ανταγωνισμού (άρθρα 36 και 37 της συμφωνίας σύνδεσης) · Αξιολόγηση του ισχύοντος συστήματος (ισχύουσα νομοθεσία-πλαίσιο και εφαρμογή) και λήψη κατάλληλων μέτρων, ιδίως στον τομέα των αντιμονοπωλιακών κανόνων ώστε να διευκολυνθεί η προσέγγιση της νομοθεσίας της Τυνησίας με τη νομοθεσία της Ευρωπαϊκής Ένωσης, με την παράλληλη διασφάλιση των αρχών της αποφυγής διακρίσεων, της διαφάνειας και της δίκαιης μεταχείρισης στις διαδικασίες· · Συνέχιση της ενίσχυσης του καθεστώτος του συμβουλίου ανταγωνισμού. 54. Κρατικά μονοπώλια: Υλοποίηση των δεσμεύσεων που αναλήφθηκαν βάσει των άρθρων 37 και 38 της συμφωνίας σύνδεσης · Ανταλλαγή πληροφοριών σχετικά με τα κρατικά μονοπώλια, τις δημόσιες επιχειρήσεις και τις επιχειρήσεις στις οποίες έχουν παραχωρηθεί ειδικά ή αποκλειστικά δικαιώματα έτσι ώστε να διευκολυνθεί η πορεία της Τυνησίας προς την εφαρμογή του άρθρου 37 της συμφωνίας σύνδεσης. 55. Κρατικές ενισχύσεις: Υλοποίηση των δεσμεύσεων που αναλήφθηκαν για τις κρατικές ενισχύσεις, βάσει του άρθρου 36 της συμφωνίας σύνδεσης · Δημιουργία των συνθηκών διαφάνειας όσον αφορά τις κρατικές ενισχύσεις. 3.4 Βαθύτερη ολοκλήρωση Νότου-Νότου 56. Συμβολή στην επίτευξη μιας ζώνης ελευθέρων συναλλαγών μεταξύ της ΕΕ και των μεσογειακών εταίρων · Συνέχιση της εφαρμογής των συμφωνιών ελεύθερων συναλλαγών (ΣΕΣ) με τους μεσογειακούς εταίρους σε περιφερειακό, διαπεριφερειακό ή διμερές πλαίσιο· · Να διασφαλιστούν η εφαρμογή της αραβο-μεσογειακής συμφωνίας ελευθέρων συναλλαγών (Αγαδίρ) και η επέκτασή της σε άλλους εταίρους της Μεσογείου σύμφωνα με τις διατάξεις της εν λόγω συμφωνίας· · Να συμφωνηθούν και να εφαρμοστούν μηχανισμοί διευκόλυνσης των συναλλαγών και των επενδύσεων που προωθούν βαθύτερη ολοκλήρωση Νότου-Νότου. 3.5 Προσέγγιση με το κοινοτικό κεκτημένο · Να επιδιωχθεί, σταδιακά, η προσέγγιση του νομικού και του κανονιστικού πλαισίου της Τυνησίας με το κοινοτικό κεκτημένο, συγκεκριμένα με βάση τα κοινοτικά μέσα θεσμικής στήριξης, ιδίως στους τομείς της εσωτερικής αγοράς. · Για το σκοπό αυτό, θα εφαρμοστεί κοινός μηχανισμός για τον καθορισμό των τομέων προτεραιότητας στους οποίους απαιτείται προσέγγιση, των διαφόρων σταδίων και των αναγκαίων πόρων για την υλοποίησή της. Η Τυνησία θα θέσει σε εφαρμογή εθνικό πρόγραμμα σύγκλισης με το κεκτημένο, με την υποστήριξη της ΕΕ, για την επιτυχή υλοποίηση του σχεδίου δράσης. ΠΥΛΩΝΑΣ 4 – ΣΥΝΕΡΓΑΣΙΑ ΣΤΟΝ ΤΟΜΕΑ ΤΗΣ ΑΠΑΣΧΟΛΗΣΗΣ, ΤΗΣ ΚΟΙΝΩΝΙΚΗΣ ΠΟΛΙΤΙΚΗΣ ΚΑΙ ΤΗΣ ΚΟΙΝΩΝΙΚΗΣ ΑΣΦΑΛΙΣΗΣ 57. Εφαρμογή των μεταρρυθμίσεων της πολιτικής για την απασχόληση, συμπεριλαμβανομένης της ενίσχυσης της απασχολησιμότητας και της αξιοπρεπούς εργασίας · Ανάπτυξη και εφαρμογή εθνικής ολοκληρωμένης στρατηγικής για την απασχόληση λαμβάνοντας υπόψη το οικονομικό και κοινωνικό πρόγραμμα σε συνέχεια της Συντακτικής Συνέλευσης και λαμβάνοντας υπόψη τις κατευθυντήριες γραμμές της ευρωπαϊκής στρατηγικής για την απασχόληση και τις εννέα προτεραιότητες που καθορίζονται στο πλαίσιο της ευρωμεσογειακής συνεργασίας για την απασχόληση και την εργασία. · Καλύτερη προσαρμογή των επαγγελματικών προσόντων λαμβάνοντας υπόψη τις ανάγκες της αγοράς εργασίας και υποστήριξη της σύστασης ενός συστήματος ενημέρωσης και προσανατολισμού και ενίσχυσης της επαγγελματικής ένταξης. · Στήριξη της ανάπτυξης ενός συστήματος πιστοποίησης που να διευκολύνει την αναγνώριση των προσόντων και να προωθεί την κινητικότητα, την επαγγελματική εξέλιξη και την απασχολησιμότητα. · Συνέχιση της συνεργασίας και του διαλόγου για την απασχόληση, την απασχολησιμότητα και την αξιοπρεπή εργασία, συγκεκριμένα στο πλαίσιο της Ευρωμεσογειακής Υπουργικής Διάσκεψης για την απασχόληση και την εργασία, σε συμφωνία με τις αρχές της «ευελιξίας με ασφάλεια», της δικαιοσύνης και της κοινωνικής δικαιοσύνης. · Αύξηση της συμμετοχής στην αγορά της παραγωγικής και επίσημης εργασίας, ιδίως των νέων και των γυναικών, και εξασφάλιση της ισότητας των ενεργών πολιτικών εργασίας, ιδίως με την ενίσχυση της ένταξης των γυναικών και των μακροχρόνια ανέργων μεταξύ των νέων αποφοίτων της τριτοβάθμιας εκπαίδευσης. · Ενίσχυση του συστήματος τακτικής αξιολόγησης των ενεργών πολιτικών για την απασχόληση, με σκοπό την αύξηση της αποτελεσματικότητας και της καταλληλότητάς τους σε σχέση με τις ανάγκες της αγοράς εργασίας. · Ενίσχυση της ικανότητας και εκσυγχρονισμός των παροχών των δημόσιων υπηρεσιών για την απασχόληση και για την παρακολούθηση της αγοράς εργασίας, ιδίως όσον αφορά το σύστημα πληροφόρησης για την απασχόληση και τη δικτύωση των φορέων του δημόσιου, του ιδιωτικού τομέα και της κοινωνίας των πολιτών. 58. Πλήρης εφαρμογή των θεμελιωδών κοινωνικών δικαιωμάτων και των βασικών εργασιακών προτύπων και ενίσχυση των δομών του κοινωνικού διαλόγου · Συνέχιση του διαλόγου και της συνεργασίας για την εφαρμογή των αρχών, των θεμελιωδών δικαιωμάτων, των προτύπων και των βασικών συμβάσεων εργασίας, σύμφωνα με τη Διακήρυξη της Διεθνούς Οργάνωσης Εργασίας (ΔΟΕ) του 1998. · Ανάπτυξη της εργασιακής νομοθεσίας με στόχο μια πιο ευέλικτη αγορά εργασίας με παράλληλη προστασία των δικαιωμάτων των εργαζομένων. · Ώθηση στις οικονομικές και κοινωνικές αλλαγές στην Τυνησία με τη σύναψη νέου κοινωνικού συμβολαίου και αποτελεσματικού κοινωνικού διαλόγου μεταξύ των κοινωνικών εταίρων: ενίσχυση των τριμερών δομών και των αυτόνομων διμερών διαλόγων, καθώς και της ικανότητας των κοινωνικών εταίρων. · Εφαρμογή του προγράμματος της Τυνησίας για την αξιοπρεπή εργασία μετά την έγκρισή του από την Τυνησία και τη ΔΟΕ, και παρακολούθηση των στόχων και των δεικτών του. · Ενίσχυση του κοινωνικού διαλόγου στο πλαίσιο της επιχείρησης, μέσω της συνεχούς κατάρτισης των μελών των συμβουλευτικών επιτροπών των επιχειρήσεων, με σκοπό τη βελτίωση της πρόληψης των συγκρούσεων στον χώρο εργασίας και της παραγωγικότητας και απασχολησιμότητας στην επιχείρηση. · Ενίσχυση του μηχανισμού προώθησης και παρακολούθησης της υγείας των εργαζομένων, της υγιεινής και της ασφάλειας στον τόπο εργασίας, μεταξύ άλλων, με δράσεις κατάρτισης για τα εν λόγω θέματα, την καθιέρωση της αρχής της προφύλαξης, την πρόληψη των επαγγελματικών κινδύνων που σχετίζονται με τον χειρισμό επικίνδυνων ή τοξικών ουσιών και την ανταλλαγή ορθών πρακτικών και αναλύσεων στον τομέα αυτό. · Ανάπτυξη της νομοθεσίας για την ασφάλεια και την υγεία στην εργασία, ανάπτυξη στρατηγικής πρόληψης για τη μείωση των θανατηφόρων και σοβαρών ατυχημάτων, ανάπτυξη δεικτών αναφοράς και οδηγών πιστοποίησης, και χαρτογράφηση των επαγγελματικών κινδύνων. · Ενίσχυση και αναδιάρθρωση του Ινστιτούτου προστασίας της υγείας και της ασφάλειας στην εργασία με στόχο την προσαρμογή του στις νέες εθνικές και διεθνείς απαιτήσεις για την προαγωγή της υγείας στην εργασία, για την πρόληψη των επαγγελματικών κινδύνων και την οικειοποίηση των νέων προσεγγίσεων σχεδιασμού και προγραμματισμού για την ευημερία των εργαζομένων. · Εφαρμογή του εθνικού προγράμματος διαχείρισης των επαγγελματικών κινδύνων περιλαμβανομένης της θέσπισης ειδικής πρόληψης σχετικά με την έκθεση στους επαγγελματικούς κινδύνους στον τομέα της γεωργίας και της αλιείας. · Προώθηση της εταιρικής κοινωνικής ευθύνης και υποστήριξη της ανάπτυξης επιχειρηματικών πρακτικών που τηρούν το παγκόσμιο σύμφωνο των Ηνωμένων Εθνών και την τριμερή δήλωση της ΔΟΕ για τις πολυεθνικές επιχειρήσεις και την κοινωνική πολιτική, καθώς και τις πρακτικές του Οργανισμού Οικονομικής Συνεργασίας και Ανάπτυξης (ΟΟΣΑ) στον τομέα. 59. Προώθηση της πολιτικής για την κοινωνική ένταξη και συνέχιση των μεταρρυθμίσεων στον τομέα της κοινωνικής προστασίας · Συνέχιση της συνεργασίας για την ενίσχυση και την εδραίωση μιας ολοκληρωμένης και αποδοτικής πολιτικής για την κοινωνική ένταξη, με τη συμμετοχή της κοινωνίας των πολιτών. · Μείωση του ποσοστού του πληθυσμού που βρίσκεται σε συνθήκες απόλυτης ή σχετικής φτώχειας ή σε ευάλωτη θέση στο χαμηλότερο επίπεδο που αναγνωρίζεται από τα διεθνή πρότυπα, μείωση των κοινωνικών διαφορών και καθιέρωση συστήματος πληροφόρησης για τις κατηγορίες ατόμων που ζουν σε συνθήκες φτώχειας. · Εξασφάλιση ενεργού κοινωνικής ένταξης για όλους με την προώθηση της συμμετοχής στην αγορά εργασίας, ιδίως για τις πιο ευάλωτες ομάδες. · Προώθηση του ρόλου των κοινωνικών δομών και των παραγόντων της κοινωνίας των πολιτών στη διαδικασία διαχείρισης και υποστήριξης της ένταξης των κατηγοριών που απειλούνται με αποκλεισμό και συνέχιση της εφαρμογής της πολιτικής για την κοινωνική και πολιτική ένταξη των ατόμων με αναπηρίες. · Μεταρρύθμιση του συνταξιοδοτικού συστήματος και εξασφάλιση της οικονομικής βιωσιμότητας των καθεστώτων συνταξιοδότησης και της ενίσχυσης των θεσμικών ικανοτήτων των κρατικών οργανισμών που είναι αρμόδιοι για τη διαχείριση των συνταξιοδοτικών καθεστώτων και της υγειονομικής περίθαλψης. · Επιδίωξη επέκτασης της κοινωνικής προστασίας και συνέχιση του διαλόγου σχετικά με τη βελτίωση του συστήματος για την κοινωνική προστασία των εργαζομένων που απολύθηκαν για οικονομικούς ή τεχνολογικούς λόγους, ιδίως στο πλαίσιο της εφαρμογής του ελάχιστου επιπέδου κοινωνικής προστασίας από την Τυνησία. 60. Εξασφάλιση της εφαρμογής των αρχών της ίσης μεταχείρισης όσον αφορά την κοινωνική νομοθεσία και θέσπιση των αρχών για τον συντονισμό της κοινωνικής ασφάλισης μεταξύ της Τυνησίας και της Ευρωπαϊκής Ένωσης. · Εξασφάλιση πλήρους εφαρμογής της ρήτρας ίσης μεταχείρισης όσον αφορά τους όρους εργασίας, τις αποδοχές και τις απολύσεις, τόσο για τους εργαζόμενους της Τυνησίας όσο και για τους εργαζόμενους της Ευρωπαϊκής Ένωσης που απασχολούνται νομίμως. · Πλήρης εκπλήρωση των δεσμεύσεων που έχουν αναληφθεί δυνάμει των διατάξεων της συμφωνίας σύνδεσης σχετικά με τον συντονισμό της κοινωνικής ασφάλισης για τους εργαζόμενους και τα μέλη των οικογενειών τους. · Διασφάλιση της πλήρους εφαρμογής της ρήτρας περί απαγορεύσεως των διακρίσεων στον τομέα της κοινωνικής ασφάλισης για τους υπηκόους της Τυνησίας και της Ευρωπαϊκής Ένωσης και τα μέλη των οικογενειών τους. Πυλώνας 5 — Ισορροπημένη και χωρίς αποκλεισμούς περιφερειακή και τοπική ανάπτυξη : 61. Πλαισίωση των προσπαθειών περιφερειακής ανάπτυξης με στόχο τη μείωση των ανισοτήτων μεταξύ των περιφερειών και την προώθηση των τοπικών αναπτυξιακών ικανοτήτων · Στήριξη της εφαρμογής πολιτικών και προγραμμάτων που αποσκοπούν στη μείωση των περιφερειακών ανισοτήτων (ιδίως με την εφαρμογή δράσεων αποκατάστασης και ανάπτυξης των κοινωνικών συλλογικών υποδομών ), την καταπολέμηση της ανεργίας, της φτώχειας και της αβεβαιότητας, και την ανάπτυξη των επενδύσεων ιδίως στις περιφέρειες της ενδοχώρας που βρίσκονται σε μειονεκτική θέση. · Υποστήριξη της υλοποίησης των ολοκληρωμένων αναπτυξιακών προγραμμάτων (αγροτικά/αστικά) και εφαρμογή στοχοθετημένων μέτρων στις περιφέρειες με ειδικά προβλήματα (ισχυρό μεταναστευτικό δυναμικό, υψηλά ποσοστά ανεργίας, παραμεθόριες περιοχές). · Βελτίωση των τοπικών ικανοτήτων για αυτόνομη ανάπτυξη των περιφερειών, προώθηση της αγροτικής ανάπτυξης και βελτίωση των συνθηκών διαβίωσης στις αγροτικές περιοχές, με τη συμμετοχή της κοινωνίας των πολιτών. 62. Ενίσχυση της αποκεντρωμένης συνεργασίας και της διασυνοριακής συνεργασίας · Ενίσχυση της εδαφικής συνεργασίας με την ΕΕ, ιδίως όσον αφορά τη διάγνωση και τη χάραξη περιφερειακών στρατηγικών οικονομικής ανάπτυξης και εδαφικού μάρκετινγκ και προώθησης της οικονομίας. · Ενίσχυση της θεσμικής ικανότητας φορέων που είναι επιφορτισμένοι με την ανάπτυξη στο περιφερειακό επίπεδο και με την οικονομική διακυβέρνηση, καθώς και προώθηση των προγραμμάτων εκσυγχρονισμού και ενίσχυσης των ικανοτήτων των αρχών τοπικής αυτοδιοίκησης προκειμένου να αποτελέσουν τον κινητήριο μοχλό της ανάπτυξης σε τοπικό επίπεδο. · Εμπλουτισμός, κινητοποίηση και αξιοποίηση της πολυτομεακής περιφερειακής πληροφόρησης προς όφελος της εδαφικής εμπειρογνωμοσύνης και του περιφερειακού προγραμματισμού και σχεδιασμού (από κοινού χρήση τοπικού συστήματος οικονομικής πληροφόρησης, ανάπτυξη τοπικών μονάδων παρακολούθησης και παροχής πληροφοριών επί οικονομικών θεμάτων, δημιουργία εθνικού Παρατηρητηρίου για την περιφερειακή ανάπτυξη και την ενίσχυση της αποκεντρωμένης συνεργασίας). · Προώθηση της σύγκλισης με το ευρωπαϊκό πρότυπο περιφερειακής ανάπτυξης και συνοχής, ανάπτυξη της αποκεντρωμένης συνεργασίας μεταξύ θεσμικών οργάνων περιφερειακής και τοπικής ανάπτυξης και προώθηση της ανταλλαγής γνώσεων και δεξιοτήτων και των σχέσεων συνεργασίας στο πλαίσιο των έργων που αναπτύσσονται και εκτελούνται σε συνεργασία με ευρωπαϊκούς φορείς. 63. Στήριξη της διαδικασίας αποκέντρωσης και τοπικής διακυβέρνησης · Θεσμική στήριξη για την καθιέρωση πολιτικής αποκέντρωσης και στήριξη της εξέλιξης της αποστολής των υπηρεσιών του κράτους, σε κεντρικό και περιφερειακό επίπεδο, στο πλαίσιο της εφαρμογής της αποκέντρωσης. · Στήριξη της μεταρρύθμισης των νομικών και κανονιστικών συστημάτων (νομοθετικές και κανονιστικές διατάξεις), του θεσμικού και οργανωτικού συστήματος (εξουσίες και αρμοδιότητες) και του συστήματος χρηματοδότησης (τοπική φορολογία) που διέπουν τις αρχές τοπικής αυτοδιοίκησης. · Στήριξη της χάραξης στρατηγικής για τη διαχείριση των ανθρώπινων πόρων και των προγραμμάτων για την ενίσχυση της ικανότητας και την αξιοποίηση του ανθρώπινου δυναμικού σε τοπικό επίπεδο μέσω στοχευμένων προγραμμάτων κατάρτισης, ανακύκλωσης και τελειοποίησης και τη δημιουργία δομών κατάρτισης και στήριξης των εκλεγμένων αντιπροσώπων. · Στήριξη για την καθιέρωση διαδικασίας διακυβέρνησης που να βασίζεται στη συμμετοχική δημοκρατία και προώθηση της υλοποίησης έργων μέσω των αρχών τοπικής αυτοδιοίκησης που μπορεί να τυγχάνουν στήριξης από τον πληθυσμό. 64. Αστική ανάπτυξη και χωροταξία · Στήριξη της διακυβέρνησης όσον αφορά τη χωροταξία και τον πολεοδομικό σχεδιασμό και τη διαχείριση και βελτίωση του συντονισμού μεταξύ του κεντρικού και του τοπικού επιπέδου. · Ενίσχυση των ικανοτήτων των δήμων στον τομέα της πολεοδομίας και χωροταξίας. · Βελτίωση του μηχανισμού παρακολούθησης για την χωροταξία και την πολεοδομία, συμπεριλαμβανομένης της δημιουργίας ειδικών παρατηρητηρίων. Πυλώνας 6 — μια σύγχρονη υποδομή για μια ανταγωνιστική οικονομία: 6.1: Μεταφορές και υπηρεσίες εφοδιαστικής 65. Εφαρμογή της εθνικής πολιτικής μεταφορών και ανάπτυξης των βιώσιμων μεταφορών · Εφαρμογή βιώσιμης εθνικής πολιτικής μεταφορών για τη βελτίωση όλων των μέσων μεταφοράς, ιδίως για την παροχή αποτελεσματικών και ασφαλών συστημάτων που να μειώνουν τον αντίκτυπο των μεταφορών στο περιβάλλον και στην κλιματική αλλαγή, και στήριξη της ανάπτυξης της έρευνας. · Συνέχιση ιδίως των προγραμμάτων MedaMos και SafeMed, στο πλαίσιο του διαλόγου για τις ευρωμεσογειακές μεταφορές (Euromed). · Συνέχιση της ανάπτυξης πολιτικής υποδομών με τον προσδιορισμό και αξιολόγηση των έργων υποδομών για διάφορα μέσα μεταφοράς, λαμβανομένων ιδίως υπόψη των διεθνών στόχων για τη μείωση των εκπομπών αερίων του θερμοκηπίου. · Ενίσχυση και εκσυγχρονισμός των λιμενικών και αερολιμενικών υποδομών και αναβάθμιση των θαλάσσιων εμπορικών λιμένων. · Διασφάλιση, για τους λιμένες που αναγνωρίζονται ως λιμένες «θαλάσσιες αρτηρίες», της δέσμευσης ως προς ορισμένα κριτήρια ποιότητας (λιμενικές υποδομές, λιμενικές υπηρεσίες, διοικητικές διαδικασίες και συντονισμός των επιθεωρήσεων και των διατροπικών θαλάσσιων υπηρεσιών). · Ανάπτυξη στρατηγικών τομέων ώστε να εκπληρώνουν τους σκοπούς που απορρέουν από την εξέλιξη των εμπορικών συναλλαγών με την Ευρωπαϊκή Ένωση και στο πλαίσιο της υλοποίησης της Ένωσης για τη Μεσόγειο. · Προώθηση της εφαρμογής των τεχνικών προδιαγραφών της Ευρωπαϊκής Ένωσης για τη διαλειτουργικότητα των σιδηροδρομικών δικτύων της Τυνησίας. · Συνέχιση της συμμετοχής στη διαδικασία σχεδιασμού για τις υποδομές μεταφορών στη Μεσόγειο, ιδίως για το μελλοντικό διαμεσογειακό δίκτυο μεταφορών και στη βελτίωση των συνδέσεων με το διευρωπαϊκό δίκτυο μεταφορών. 66. Κανονιστική προσέγγιση και θεσμική ενίσχυση · Διαπραγμάτευση της ευρωμεσογειακής συμφωνίας αεροπορικών μεταφορών (open sky). · Συνέχιση της προσέγγισης των νομοθετικών και κανονιστικών πλαισίων στα ευρωπαϊκά και διεθνή πρότυπα, για όλους τους τρόπους μεταφοράς και της ενίσχυσης των θεσμικών ικανοτήτων των δομών της Τυνησίας που είναι επιφορτισμένες με τις μεταφορές. · Ενίσχυση των δομών της ναυτιλιακής αρχής και στήριξη της εναρμόνισης των σχέσεών της με τη λιμενική αρχή. · Προώθηση της ανταλλαγής εμπειριών και ορθών πρακτικών στον τομέα των βιώσιμων μεταφορών και για όλους τους τρόπους μεταφοράς. 67. Ανάπτυξη της εφοδιαστικής και προώθηση της διατροπικότητας · Συνέχιση του εκσυγχρονισμού των υπηρεσιών και των δραστηριοτήτων εφοδιαστικής, καθώς και της στήριξης για τη δημιουργία του Παρατηρητηρίου για την εφοδιαστική και της εφαρμογής της στρατηγικής για την ανάπτυξη της εφοδιαστικής και τη δημιουργία δικτύου κέντρων εφοδιαστικής για να διασφαλιστεί μεγαλύτερη ρευστότητα στις εμπορικές συναλλαγές μεταξύ της Τυνησίας και της ΕΕ. · Ανάπτυξη της συνεργασίας για τη βελτίωση του εθνικού συστήματος κατάρτισης στον τομέα της εφοδιαστικής και τη χρήση των νέων τεχνολογιών επικοινωνιών (ηλ-εφοδιαστική). · Ενίσχυση του διαλόγου με την ΕΕ σχετικά με την εφοδιαστική αλυσίδα για τη συμμετοχή της Τυνησίας σε δράσεις που προωθεί η ΕΕ για τη βελτίωση της εφοδιαστικής αλυσίδας και την ασφάλειά της. 6.2: Ενέργεια 68. Σταδιακή σύγκλιση προς τους στόχους της ενεργειακής πολιτικής της ΕΕ · Εκπόνηση εγγράφου ενεργειακής πολιτικής, το οποίο θα συγκλίνει σταδιακά προς τους στόχους της ενεργειακής πολιτικής της ΕΕ. · Προώθηση της συνεργασίας στον τομέα της επιστημονικής έρευνας και της μεταφοράς τεχ